Gbe Ʋeʋẽewo Alo Atike Ʋeʋẽewo Nye Nunana Siwo Sɔ Na Fia Biblia-ŋlɔɣiwo\nGbetakpɔxɔ | March 2015\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikamba Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Luvale Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Xhosa Yoruba Zapotec (Isthmus) Zulu\nNunana Siwo Sɔ Na Fia\n‘Ɣletivimefakala aɖewo tso ɣedzeƒenutowo me va; woʋu nu le woƒe nu xɔasiwo nu, eye wotsɔ nunanawo nɛ: sika, lifi, kple kotoklobo.’—Mateo 2:1, 11.\nNE ÈDI be yeana nu ame ŋkuta aɖe la, nu kae nànae? Le Biblia-ŋlɔɣiwo la, gbe ʋeʋẽe, alo atike ʋeʋẽe aɖewo xɔa asi abe sika ene—woxɔa asi ale gbegbe be wonɔa nunana siwo sɔ na fia la dome. * Esia tae nunana siwo ɣletivimefakalawo na “Yudatɔwo ƒe fia” la dometɔ eve nye atike ʋeʋẽewo.—Mateo 2:1, 2, 11.\nBiblia gblɔ hã be Seba-fianyɔnu la yi ɖasrã Salomo kpɔ, eye “wòna sika talento alafa ɖeka blave kple atike ʋeʋẽe [alo balsam-mi] geɖe ŋutɔ kpakple kpe xɔasiwo fia la; womegatsɔ atike ʋeʋẽe [alo balsam-mi] vɛ wòde esi Seba-fianyɔnu la na fia Salomo la nu kpɔ o.” * (2 Kronika 9:9) Fiawo hã ɖo balsam-mi ɖe Salomo wònye woƒe nyuidiname ƒe nunana.—2 Kronika 9:23, 24.\nNu ka tae gbe ʋeʋẽewo kple nu vovovo siwo woɖena tso wo me la xɔa asi le Biblia-ŋlɔɣiwo nenema gbegbe? Nu si tae nye be wonye nu vevi siwo wozãna le mɔ vovovowo nu; le kpɔɖeŋu me, wotsɔa wo wɔa leke, wozãa wo le subɔsubɔwɔnawo me, eye wosia wo na ame kukuwo hã hena ɖiɖi. (Kpɔ aɖaka si nye “ Ale Si Wozãa Atike Ʋeʋẽe Kple Gbe Ʋeʋẽewo Le Biblia-ŋlɔɣiwo.”) Esia tae amewo dia gbe siawo vevie ɖo, eye nu si na wogaxɔa asi ŋutɔe nye be teƒe didiwoe wotsɔa wo tsonɛ, eye wozãa ga geɖe ɖe wo ŋu.\nWOTSƆNƐ TOA ARABIA-GBEDZI\nLe Biblia-ŋlɔɣiwo la, gbe ʋeʋẽe aɖewo miena le Yordan-bali me. Gake wotsɔa gbe ʋeʋẽe bubuwo ya tsoa duta. Woyɔ gbe ʋeʋẽe vovovowo ŋkɔ le Biblia me. Esiwo ŋkɔ woyɔ zi geɖee nye safron (dzogbenya), aloe, balsam, sinamɔn (gbekee alo botsyo), kotoklobo, kple mire. Tsɔ kpe ɖe esiawo ŋu la, nu ʋeʋĩ siwo wotsɔ ɖaa nu hã li, abe sikɔni, ahamɛ, kple dill (Aneth) ene.\nAfi kae wotsɔa gbe ʋeʋẽe siawo tsona? Egbea la, wokpɔa aloe, kasia, kple sinamɔn le China, India, kple Sri Lanka. Wokpɔa mire kple kotoklobo tsoa ati kple nu miemie siwo tsina le gbegbenuto siwo tso Arabia yi ɖe keke Somalia ke, le Afrika, la me. Eye Indiatɔwo ƒe gbe ʋeʋẽe siwo tsoa Himalaya-nutowo me la dometɔ ɖekae nye nardo.\nEle be woatsɔ atike kple gbe ʋeʋẽe siawo tso keke Arabia ke ava Israel. Esia hã wɔe be, le ƒe alafa evelia kple gbãtɔ Do Ŋgɔ Na Yesu (D.Y.) me la, Arabia va zu “Ɣedzeƒenuto si koŋ me wotsɔa adzɔnuwo tsona yia Ɣetoɖoƒenutowo me,” abe ale si agbalẽ si nye The Book of Spices (Gbe Ʋeʋẽewo Ƒe Agbalẽ) ɖe eme ene. Blemaduwo, mɔ́ sesẽwo, kple asitsalawo ƒe dzeƒe siwo ŋu woke ɖo le Negev le Israel ƒe anyiehe la ɖee fia be afi mawoe gbe-ʋeʋẽe-sitsalawo tona. Dzeƒe siawo ɖee fia hã be ‘asitsala siwo tsɔa adzɔnuwo tso Arabia yina ɖe Mediterranea-nutowo me la kpɔa viɖe geɖe ŋutɔ,’ abe ale si UNESCO ƒe habɔbɔ si nye World Heritage Centre ka nya ta ene.\n“Gbe ʋeʋẽewo nye adzɔnu veviwo, woblaa wo sue, woxɔa asi ŋutɔ, eye wonye nu si amewo dina vevie.”—The Book of Spices\nMɔzɔʋu siwo wodoa gbe-ʋeʋẽe-gba na segesege la zɔa mɔ si didi kilometa 1,800 la edziedzi toa Arabia nutoa me. (Hiob 6:19) Biblia ƒo nu tso Ismael-sitsaha siwo ‘tsɔ aŋe, lifi kple kotoklobo’ tso Gilead yina ɖe Egipte, la ŋu. (1 Mose 37:25) Yakob viŋutsuwo tsɔ wo nɔviŋutsu Yosef dzra kluvii na asitsala mɔzɔla siawo.\n“ASITSATSA ME NYA SI WOƔLA NYUIE WU LE ŊUTINYA ME”\nArabia-sitsalawo koŋ ƒe asi mee gbe ʋeʋẽewo ƒe asitsatsaa nɔ hena ƒe alafa geɖe. Woawo koe tsɔa gbe ʋeʋẽewo, abe kasia kple sinamɔn ene, tsoa Asia. Esi Arabiatɔwo medi be Mediterraneatɔwo nanya afi si yewoƒlea gbe ʋeʋẽewo tsonɛ le Ɣedzeƒenutowo me o bene woawo ŋutɔwo nagava nɔ teƒea yim o ta la, wokpa gliwo gblɔna be afɔku geɖe le mɔa dzi. Esia tae agbalẽ si nye Gbe Ʋeʋẽewo Ƒe Agbalẽ gblɔ be afi si tututu gbe ʋeʋẽewo tsona lae “anya nye asitsatsa me nya si woɣla nyuie wu le ŋutinya me.”\nNyakpakpa kawoe Arabiatɔwo gblɔna? Herodotus, si nye Helatɔwo ƒe ŋutinyaŋlɔla, si nɔ anyi le ƒe alafa atɔ̃lia D.Y. me la, ƒo nu tso nyakpakpa siwo nye be xe ɖivɔvɔ̃wo tsɔa sinamɔn-tikpawo wɔa atɔ ɖe to kɔkɔ siwo menya liana o la tame ŋuti. Eŋlɔ bena nu si amewo wɔna hafi woƒe asi sua gbe ʋeʋẽe sia dzie nye be, wotsɔa lãkɔ gagãwo va dana ɖe toa gɔme. Xeawo va fɔa lãkɔ gbogbo aɖe ŋukeklẽtɔe yia woƒe atɔwo me, si wɔnɛ be atɔawo kpena ale gbegbe be wogena hekakana ɖe anyigba. Eye amewo fɔa sinamɔn-tikpawo alɔtsɔtsɔe heyi ɖadzrana na asitsalawo. Nyakpakpa siawo ƒomevi de keke didiƒe ke. Eya tae agbalẽ si nye Gbe Ʋeʋẽewo Ƒe Agbalẽ gblɔ be “nya siwo wogblɔ be afɔku geɖe le gbe ʋeʋẽewo didi me tae wodzraa [sinamɔn] wòxɔa asi nenema gbegbe ɖo.”\nArabiatɔwo ƒe nya ɣaɣlaa va dze go mlɔeba, eye ame geɖewo hã va dze asia tsatsa. Kaka ƒe alafa gbãtɔ D.Y. naɖo la, Alexandria, si le Egipte, va zu tɔdziʋudzeƒe gã aɖe kple teƒe vevi si wokpɔa gbe ʋeʋẽewo le. Esi tɔdziʋukulawo va fɔ aye na ale si ya ƒona le India Ƒugã la dzi ko la, Romatɔwo ƒe tɔdziʋuwo tsoa Egipte ʋudzeƒea yia India. Esia wɔe be gbe ʋeʋẽe siwo xɔa asi ale gbegbe tsã la va bɔ ale be woƒe asi hã bɔbɔ.\nEgbea, gbe ʋeʋẽewo ƒe asi megogo sika tɔ kura le mɔ aɖeke nu o. Eye gbe ʋeʋẽewo, alo atike ʋeʋẽewo meganye nu si woatsɔ awɔ nunanae na fia o. Ke hã le xexea me godoo la, ame miliɔn geɖe gakpɔtɔ zãa atike ʋeʋẽewo kple dɔyɔgbewo kokoko, eye wogazãa nu ʋeʋĩ siwo nana nuɖuɖu vivina la tsɔ ɖaa nui. Le nyateƒe me la, ʋeʋẽ lilili siwo nana ame miaa ta ɖe nuɖuɖu ŋu la gakpɔtɔ le gbe ʋeʋẽewo si kokoko, abe ale si ko wònɔ le ƒe akpe geɖe siwo va yi me la ene.\n^ mm. 3 Le Biblia-ŋlɔɣiwo la, nya siwo gɔme woɖena be “gbe ʋeʋẽe” alo “gbe ʋeʋẽewo” le gbegbɔgblɔ gbãtɔa me la fiaa gbe siwo nye atike ʋeʋẽewo koŋ, ke menye nu ʋeʋĩ siwo wotsɔ ɖaa nu o.\n^ mm. 4 “Balsam-mi” nye ami ʋeʋĩ siwo woɖena tso atiwo kple atikpawo me.\nAle Si Wozãa Atike Ʋeʋẽe Kple Gbe Ʋeʋẽewo Le Biblia-ŋlɔɣiwo\nAmi kɔkɔe kple dzudzɔdonu ʋeʋẽe kɔkɔe. Yehowa gblɔ ale si woawɔ ami kɔkɔe alo ami sisi la, kple dzudzɔdonu ʋeʋẽe kɔkɔe la na Mose. Atike ʋeʋẽe vovovo ene ye wotsaka tsɔ wɔ amia kple dzudzɔdonua siaa. (2 Mose 30:22-25, 34-38) Nunɔla aɖewo ƒe dɔ koŋue wònye be woawɔ ami kɔkɔea eye woawoe kpɔa nu vevi siawo dzi.—4 Mose 4:16; 1 Kronika 9:30.\nAmi ʋeʋẽewo kple ami sisiwo. Ame siwo si alɔme le la wua pɔɖa ʋeʋẽewo ɖe woƒe aƒewo me, awuwo me, kple aba dzi, eye wosia wo ɖe ŋuti hã. (Ester 2:12; Lododowo 7:17; Hawo Ƒe Ha 3:6, 7; 4:13, 14) Lazaro nɔvinyɔnu Maria trɔ “nardomi akuakua, si xɔ asi ŋutɔ la” kɔ ɖe Yesu ƒe tame kple eƒe afɔwo ŋu. Wodzraa “nardomi akuakua” goe ɖeka wòxɔa asi abe ƒe ɖeka ƒe dɔwɔfetu ene.—Marko 14:3-5; Yohanes 12:3-5.\nAme kukuwo dzadzraɖo hena ɖiɖi. Nikodemo tsɔ “mire kple aloe si wotsaka” la na be woatsɔ adzra Yesu ƒe kukua ɖo hena ɖiɖi. (Yohanes 19:39, 40) Eye Yesu ƒe nusrɔ̃la aɖewo dzra “atike ʋeʋĩwo kple ami ʋeʋĩwo” ɖo hetsɔ wo ɖe asi yi yɔdoa gbɔ.—Luka 23:56–24:1.\nWotsɔnɛ ɖaa nu. Anɔ eme be Israel-viwo zãa gbe ʋeʋẽewo alo nu ʋeʋĩwo abe tadi, sabala, kple bubuawo ene tsɔ ɖaa tɔmelã kple ʋulɛ̃wo ale be nuɖuɖua navivi ahanɔ ʋeʋẽm lilili. Wodea atike ʋeʋẽe aɖewo hã wain me ale be enu nasẽ.—Hawo Ƒe Ha 8:2.\nAtike Ʋeʋẽe Eve Siwo Wona Yesu La Ŋuti Nyatakaka Aɖewo\nWokpɔa kotoklobo, alo olibanum, kple mire tso atimitsi si dona tso atikpa me ne wokpa ati siwo me wokpɔa wo tsoe la ŋu; wokpɔa wo tso ŋutiwo me.\nAti si me wokpɔa kotoklobo tsoe la tsina le Arabia ƒe anyieheƒuta, eye ŋuti si me wokpɔa mire tsonɛ la miena le gbegbenuto siwo le egbegbe Somalia kple Yemen la me. Wodea asixɔxɔ gã aɖe atike ʋeʋẽe eveawo ŋu le woƒe ʋeʋẽ lililia ta. Yehowa ŋutɔ tia atike siawo be woazã wo le subɔsubɔwɔnawo me na ye—mire hã nɔ atike ʋeʋẽe siwo wotsɔ wɔ ami ʋeʋẽe kɔkɔe la dome, eye kotoklobo hã nɔ atike ʋeʋẽe siwo wotsɔ wɔ dzudzɔdonu ʋeʋẽe la dome. (2 Mose 30:23-25, 34-37) Gake wozãa wo le mɔ vovovowo nu.\nZi geɖe la, wotɔa dzo kotoklobo si wozãna abe dzudzɔdonu ʋeʋẽe ene la be wòaʋẽ lilili. Wozãa atimitsi si woɖena tsoa mire ƒe ati me la ya nenema. Woyɔ mire ŋkɔ zi etɔ̃ le Yesu ŋuti nuŋlɔɖiwo me: abe nunana ene esime Yesu nye ɖevi dzaa (Mateo 2:11), abe nu si wotsɔ tɔtɔ wain ene esime Yesu nɔ fuwɔametia ŋu (Marko 15:23), mlɔeba, abe atike ʋeʋẽe si wotsɔ dzra Yesu ƒe kukua ɖo hena ɖiɖi ene. (Yohanes 19:39)\nNYATI SI LE AKPAA DZI Nu Si Tae Wòhiã Be Woaɖe Mí\nNYATI SI LE AKPAA DZI Yesu Ƒe Ku Kple Eƒe Tsitretsitsi La—Vi Siwo Woate Ŋu Aɖe Na Wò\nNYATI SI LE AKPAA DZI Wole Ŋku Ðo Ge Yesu Ƒe Kua Dzi—Ɣekaɣie, Eye Le Afi Ka?\nOUR READERS ASK Kristotɔwo Ƒe Azãe Easter (Alo Pâques) Nye Ŋutɔŋutɔa?\nAGBEMEŊUTINYA Jairo Ƒe Ŋkuwoe Kpena Ðe Eŋu Wòsubɔa Mawu\nÐe Wòle Be Míasubɔ Nɔnɔmewɔwɔwoa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ March 2015 | Yesu Le Amewo Ðem—Tso Nu Ka Me?\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ March 2015 | Yesu Le Amewo Ðem—Tso Nu Ka Me?\nMarch 2015 | Yesu Le Amewo Ðem—Tso Nu Ka Me?\nGBETAKPƆXƆ March 2015 | Yesu Le Amewo Ðem—Tso Nu Ka Me?


4 Mose 19 | Biblia Le Internet Dzi | Xexe Yeye Gɔmeɖeɖe\nNyinɔ dzĩ kple nuŋukɔtsi la (1-22)\n19 Yehowa gagblɔ na Mose kple Aron be: 2 “Se si Yehowa dee nye esi, ‘Gblɔ na Israel-viwo be woakplɔ nyinɔ dzĩ si sɔ blibo, si nu mewɔ afi aɖeke na o,+ eye womede kɔkuti kɔ nɛ kpɔ o la, avɛ na wò. 3 Mitsɔe na nunɔla Eleazar wòakplɔ ayi asaɖa la godo, eye woawui le eŋkume. 4 Eye nunɔla Eleazar nade eƒe asibidɛ ʋua ƒe ɖe me ahlẽ ʋua zi adre ɖo ɖe takpegbadɔ la ŋgɔ lɔƒo.+ 5 Eyome woatɔ dzo nyinɔ la le eŋkume. Woatɔ dzo eƒe agbalẽ, eƒe lã, eƒe ʋu kple eƒe dɔmemĩ siaa.+ 6 Eye nunɔla la natsɔ sederti, isop gbe,+ kple ka dzĩ, ne wòada wo ɖe nyinɔ si le fiafiãm la dzi. 7 Eye nunɔla la nanya eƒe awuwo ahale tsi, emegbe ate ŋu ava asaɖa la me; ke nunɔla la ŋu mekɔ o va se ɖe fiẽ. 8 “‘Ame si tɔ dzo nyinɔ la nanya eƒe awuwo ahale tsi, eye eŋu mekɔ o va se ɖe fiẽ. 9 “‘Eye ŋutsu si ŋu kɔ la nalɔ nyinɔ la ƒe afi+ la ada ɖe teƒe dzadzɛ aɖe le asaɖa la godo, anye nu si woadzra ɖo ɖi na Israel ƒe ha la be woakɔ ɖe tsi si woazã hena nuŋukɔkɔ la me.+ Nuvɔ̃vɔsae wònye. 10 Ame si lɔ nyinɔ la ƒe afi la nanya eƒe awuwo, eye eŋu mekɔ o va se ɖe fiẽ. “‘Esia nanye se ɖaa na Israel-viwo kple amedzrovi siwo le wo dome la siaa.+ 11 Ame sia ame si ka asi ame kuku* aɖe ŋu la ŋu mekɔ o ŋkeke adre.+ 12 Ame sia natsɔ tsia akɔ eɖokui ŋu le ŋkeke etɔ̃a gbe, eye le ŋkeke adrea gbe la, eŋu akɔ. Ke ne mekɔ eɖokui ŋu le ŋkeke etɔ̃a gbe o la, ekema eŋu makɔ le ŋkeke adrea gbe hã o. 13 Ame sia ame si ka asi ame kuku* aɖe ŋu, eye mekɔ eɖokui ŋu o la, eƒo ɖi Yehowa ƒe avɔgbadɔ+ la, eye woatsrɔ̃ ame* ma ɖa le Israel.+ Esi womehlẽ nuŋukɔtsi+ la ɖe eŋu o ta la, eŋu mekɔ o. Egakpɔtɔ nye ame makɔmakɔ. 14 “‘Se si dzi woawɔ ɖo ne ame aɖe ku ɖe agbadɔ aɖe me lae nye esi: Ame sia ame si ge ɖe agbadɔa me kple ame sia ame si le agbadɔa me ɣemaɣi la ŋu mekɔ o ŋkeke adre. 15 Nu sia nu si le nuvo, eye nutunu mele enu o la, ŋu mekɔ o.+ 16 Ame sia ame si ka asi ame si tsi yi nu alo ame kuku bubu aɖe, ameƒu alo yɔdo aɖe ŋu le gbe me la ŋu mekɔ o ŋkeke adre.+ 17 Woaku nuvɔ̃vɔsalã si wotɔ dzoe la ƒe afi la ƒe ɖe akɔ ɖe ze me, eye woakɔ tɔsisi me tsi ɖe edzi na ame si ŋu mekɔ o la. 18 Eye ŋutsu si ŋu kɔ+ la natsɔ isop gbe+ anyrɔ ɖe tsia me awu ɖe agbadɔa, eme nuwo katã, ame* siwo katã nɔ afi ma kple ame si ka asi ƒu alo ame si wowu alo ame kuku alo yɔdo ŋu la ŋuti. 19 Ame si ŋu kɔ la nawui ɖe ame si ŋu mekɔ o la ŋu le ŋkeke etɔ̃a gbe kple ŋkeke adrea gbe, eye wòakɔ eŋu tso nu vɔ̃ me le ŋkeke adrea gbe;+ eye wòanya eƒe awuwo ahale tsi, eye eŋu akɔ le fiẽ. 20 “‘Ke ne ame aɖe ŋu mekɔ o, gake wògbe eɖokui ŋu kɔkɔ la, ekema woatsrɔ̃ ame* ma ɖa le ha la dome,+ elabena Yehowa ƒe kɔkɔeƒe lae wòƒo ɖii. Womewu nuŋukɔtsi la ɖe eŋu o, eya ta eŋu mekɔ o. 21 “‘Esia nanye se na wo ɖaa be, ame si wu nuŋukɔtsia+ nanya eƒe awuwo, eye ame si ka asi nuŋukɔtsia ŋu hã ŋu mekɔ o va se ɖe fiẽ. 22 Nu sia nu si ŋu ame si ŋu mekɔ o la ka asii la ŋu mekɔ o, eye ame* si ka asi nu ma ŋu la hã ŋu mekɔ o va se ɖe fiẽ.’”+\n^ Alo, “luʋɔ kuku.” Kpɔ Nya Tɔxɛwo Gɔmeɖeƒea.


“Woayra amesiwo yome wotina le dzɔdzɔenyenye ŋuti la.”—MATEO 5:10.\n1. Nukatae Yesu do ɖe Pontio Pilato ŋkume ɖo, eye nya kae Yesu gblɔ?\n“ESIA ta wodzim ɖo, eye esia ta meva xexeame ɖo, bena maɖi ɖase na nyateƒe la.” (Yohanes 18:37) Esime Yesu gblɔ nya mawo la, enɔ tsitre ɖe Pontio Pilato, Yudea ƒe Roma-mɔmefia la ŋkume. Menye Yesu ŋutɔe tia be yeayi afima o, eye menye ɖe Pilato kpee hã o. Ke boŋ enɔ afima le esi Yuda-subɔsubɔhakplɔlawo tso enu alakpatɔe be enye nugbegblẽwɔla si dze na ku ta.—Yohanes 18:29-31.\n2. Afɔ kae Yesu ɖe, eye nukae va dzɔ ɖe edzi?\n2 Yesu nya nyuie be Pilato kpɔ ŋusẽ be wòaɖe asi le ye ŋu loo alo wòana woawu ye. (Yohanes 19:10) Gake esia mexe mɔ ɖee be wòagaƒo nu dzinɔameƒotɔe na Pilato tso Fiaɖuƒea ŋuti o. Togbɔ be Yesu ƒe agbe ɖo afɔku me hã la, ezã mɔnukpɔkpɔa tsɔ ɖi ɖase na dziɖula kɔkɔtɔ kekeake si nɔ woƒe nutoa me. Le ɖaseɖiɖi ma katã megbe gɔ̃ hã la, wobu fɔ Yesu eye wowui, wòku xɔsetaku le fuwɔameti ŋu le vevesese helĩhelĩ me.—Mateo 27:24-26; Marko 15:15; Luka 23:24, 25; Yohanes 19:13-16.\nÐasefoe loo alo Xɔsetakulae?\n3. Gɔmesese kae nɔ nya “xɔsetaku” ŋu le Biblia ƒe ɣeyiɣiwo me?\n3 Le ame geɖewo ƒe nukpɔsusu nu egbea la, xɔsetakula sɔ kple zazɛ̃nyahela, alo aglãdzela. Zi geɖe la, wobua vɔ̃ ɖe amesiwo lɔ̃na faa be yewoaku ɖe yewoƒe xɔse ta ŋu, vevietɔ ne enye woƒe subɔsubɔ ƒe dzixɔsee kple susu be wonye ŋɔdzinuwɔlawo alo wonye nuɖiaɖia na ameƒomea. Gake gɔmesese si nɔ Helagbe me nya (marʹtys) xɔsetaku ŋu le Biblia ƒe ɣeyiɣiwo mee nye “ɖasefo,” amesi ɖia ɖase, ɖewohĩ le ʋɔnudrɔ̃ƒe aɖe le nyateƒe si dzi wòxɔ se la ŋu. Emegbe kuraa hafi wova te nyaa zazã na “amesi tsɔ eƒe agbe ɖo anyi ɖe ɖaseɖiɖi ta,” alo amesi ɖia ɖase to eƒe agbe tsɔtsɔ ɖo anyi me.\n4. Gɔmesese ka koŋ nue Yesu nye xɔsetakula le?\n4 Yesu nye xɔsetakula le nya la ƒe gɔmesese gbãtɔ koŋ nu. Abe alesi wògblɔe na Pilato ene la, eva ‘bena yeaɖi ɖase na nyateƒea.’ Eƒe ɖaseɖiɖi na amewo wɔ nu le mɔ vovovowo nu. Nusiwo amehawo dometɔ aɖewo se hekpɔ la ʋã wo ale gbegbe be woxɔ Yesu dzi se. (Yohanes 2:23; 8:30) Ame hahooawo kple subɔsubɔhakplɔlawo koŋ hã wɔ nu ŋkubiãtɔe—gake le mɔ gbegblẽ nu. Yesu gblɔ na eƒe ƒometɔ siwo mexɔ edzi se o be: “Xexeame mate ŋu alé fu mi o; ke nye la eléa fum, elabena nye la meɖi ɖase le eŋuti bena, eƒe dɔwɔwɔwo vɔ̃ɖi.” (Yohanes 7:7) Esi Yesu ɖi ɖase le nyateƒea ŋu ta la, eƒe nu ku dzi na dukplɔlawo, eye wova wui. Le nyateƒe me la, eyae nye “ɖaseɖila (marʹtys) nuteƒewɔla kple nyateƒetɔ” la.—Nyaɖeɖefia 3:14.\n“Woalé Mi ɖe Ke Me”\n5. Nya kae Yesu gblɔ do ŋgɔ ku ɖe yometiti ŋu le eƒe subɔsubɔdɔa me?\n5 Menye Yesu ŋutɔ koe kpe yometiti sesẽ ƒe fu o, ke boŋ exlɔ̃ nu eyomedzelawo do ŋgɔ hã be esia adzɔ ɖe woawo hã dzi. Le Yesu ƒe subɔsubɔdɔa gɔmedzeɣi la, egblɔ na eƒe nyaselawo le eƒe Todzimawunya me be: “Woayra amesiwo yome wotina le dzɔdzɔenyenye ŋuti la; elabena woawo tɔe nye dziƒofiaɖuƒe la. Woayra mi, ne woadzu mi, eye woati mia yome, eye woaka aʋatso agblɔ nya vɔ̃ bubu ƒomeviwo katã ɖe mia ŋuti le tanye. Dzi nadzɔ mi, eye mitso aseye; elabena miaƒe fetu sɔ gbɔ le dziƒo.”—Mateo 5:10-12.\n6. Nuxlɔ̃amenya kae Yesu na esime wonɔ apostolo 12-awo dɔm ɖa?\n6 Emegbe esi Yesu nɔ eƒe apostolo 12-awo dɔm ɖa la, egblɔ na wo be: “Mikpɔ mia ɖokui dzi nyuie le amewo ŋuti; elabena woade mi asi na ʋɔnudrɔ̃lawo, eye woaƒo mi kple atam le woƒe ƒuƒoƒewo; eye woakplɔ mi ayi ɖe mɔ̃mefiawo kple fiawo ƒe ŋku me le tanye, ne wòanye ɖaseɖiɖi na woa kple trɔ̃subɔlawo.” Gake menye subɔsubɔhaŋgɔnɔlawo ɖeɖekoe ati nusrɔ̃lawo yome o. Yesu gblɔ hã be: “Nɔvi lade nɔvi ku me, eye fofo lade vi asi, ɖeviwo latsi tre ɖe dzilawo ŋuti, eye woatsɔ wo ana woawu. Eye wo katã woalé mi ɖe ke me le nye ŋkɔ la ŋuti; ke amesi ke ado dzi vevie vaseɖe nuwuwu la, eya lakpɔ ɖeɖe.” (Mateo 10:17, 18, 21, 22) Kristotɔ gbãtɔwo ƒe ŋutinya ɖo kpe nya siawo ƒe nyateƒenyenye dzi.\nDzidodo Nuteƒewɔwɔtɔe Ŋuti Nuŋlɔɖi\n7. Nukae na Stefano va zu xɔsetakula?\n7 Le Yesu ƒe ku megbe kpuie la, Stefano va nye Kristotɔ gbãtɔ si wowu ɖe ɖaseɖiɖi le nyateƒea ŋu ta. ‘Eyɔ fũ kple amenuveve kple ŋusẽ, eye wòwɔ nukunuwo kple dzesi gãwo le dukɔ la dome.’ Subɔsubɔha me futɔ siwo le eŋu ‘mete ŋu tsi tre ɖe nunya kple gbɔgbɔ, si wòtsɔ le nu ƒom la ŋu o.’ (Dɔwɔwɔwo 6:8, 10) Esi ŋuʋaʋã yɔ wo me fũ la wohe Stefano yi Sanhedrin, si nye Yudatɔwo ƒe ʋɔnudrɔ̃ƒe kɔkɔtɔ la ŋkume afisi woa kple amesiwo tso enu alakpatɔe la do go le eye wòɖi ɖase sẽŋu aɖe na wo. Gake mlɔeba la, Stefano ƒe futɔwo wu eyama si nye ɖaseɖila nuteƒetɔ la.—Dɔwɔwɔwo 7:58, 59.\n8. Aleke nusrɔ̃la siwo nɔ Yerusalem wɔ nui le yometiti si va wo dzi le Stefano ƒe ku megbe me?\n8 Le Stefano wuwu megbe la, “yometiti gã aɖe va hame, si le Yerusalem la dzi, eye wo katã woka hlẽ ɖe Yudea kple Samaria-nutoawo me, negbe apostolowo koe mele me o.” (Dɔwɔwɔwo 8:1) Ðe yometiti na wodzudzɔ Kristotɔwo ƒe ɖaseɖiɖidɔa? Ao, ke boŋ nuŋlɔɖia gblɔ be “amesiwo ka hlẽ la, le tsatsam hele nyanyui la gblɔm fia.” (Dɔwɔwɔwo 8:4) Woanya se le wo ɖokui me abe alesi apostolo Petro se le eɖokui me do ŋgɔe ene be: “Ele be, woabu Mawu awu amewo.” (Dɔwɔwɔwo 5:29) Le yometitia katã gɔ̃ hã megbe la, nusrɔ̃la nuteƒewɔla dzinɔameƒotɔ mawo lé ɖaseɖiɖi le nyateƒea ŋu me ɖe asi, togbɔ be wonya be esia ahe nɔnɔme sesẽ geɖe vɛ hã.—Dɔwɔwɔwo 11:19-21.\n9. Yometiti kae yi dzi dzɔ ɖe Yesu yomedzelawo dzi?\n9 Le nyateƒe me la, nɔnɔme sesẽa mena wodzudzɔ o. Gbã la míese be Saul—amesi kpɔ dzidzɔ ɖe Stefano wuwu ŋuti—‘helé ŋɔdzidodo kple hlɔ̃dodo ƒe gbɔgbɔtsixe ɖe ƒo ɖe Aƒetɔ la ƒe nusrɔ̃lawo ŋuti la, yi ɖe nunɔlagã gbɔ, eye wòbia agbalẽwoe bena, yeayi Damasko ɖe ƒuƒoƒeawo me, ne yeakpɔ amesiwo le nenem mɔ sia dzi, ŋutsuwo kple nyɔnuwo la, ne yeabla wo akplɔ va Yerusalem.’ (Dɔwɔwɔwo 9:1, 2) Emegbe le ƒe 44 M.Ŋ. me lɔƒo la, “Fia Herodes ɖo asi hamevi aɖewo dzi, bena yeasẽ ŋuta le wo ŋu. Eye wòwu Yakobo, Yohanes nɔvi la, kple yi.”—Dɔwɔwɔwo 12:1, 2.\n10. Yometiti ŋuti nuŋlɔɖi kawoe míekpɔ le Dɔwɔwɔwo kple Nyaɖeɖefia ƒe agbalẽwo me?\n10 Dɔwɔwɔwo ƒe agbalẽ me nya mamlɛawo nye nuŋlɔɖi siwo womaŋlɔ be o, siwo ku ɖe dodokpɔwo, gaxɔmenɔnɔ, kple yometiti siwo nu nuteƒewɔlawo nɔ te ɖo, siwo dometɔ ɖeka nye Paulo, amesi nye yometila tsã heva zu apostolo, si anye be eku xɔsetaku le Roma Fiagã Nero ƒe asi me anɔ ƒe 65 M.Ŋ. me lɔƒo. (Korintotɔwo II, 11:23-27; Timoteo II, 4:6-8) Mlɔeba la, le Nyaɖeɖefia ƒe agbalẽa si woŋlɔ le ƒe alafa gbãtɔ ƒe nuwuwu lɔƒo me la, míekpɔe be wode amegãɖeɖi apostolo Yohanes game le toheƒe si nye Patmo-ƒukpo la dzi “le Mawu ƒe nya kple Yesu Kristo ƒe ɖaseɖiɖi ta.” Nyaɖeɖefia ƒo nu tso ‘Antipa, si nye nye ɖaseɖila nuteƒewɔla si wowu’ le Pergamo hã ŋu.—Nyaɖeɖefia 1:9; 2:13.\n11. Aleke nusiwo me Kristotɔ gbãtɔwo to ɖo kpe nya siwo Yesu gblɔ ku ɖe yometiti ŋu dzii?\n11 Esiawo katã ɖo kpe Yesu ƒe nya ƒe emevava dzi na eƒe nusrɔ̃lawo be: “Ne woti yonyeme la, woati miawo hã yome.” (Yohanes 15:20) Kristotɔ gbãtɔ wɔnuteƒeawo nɔ klalo be yewoadze ŋgɔ dodokpɔ sesẽtɔ, si nye ku—to fuwɔame me, to wo tsɔtsɔ na lã wɔadãwo me, alo to mɔ bubu ɖesiaɖe nu—kple susu be woate ŋu awɔ dɔ si Aƒetɔ Yesu Kristo de wo si be: “Mianye nye ɖaseɖilawo le Yerusalem kple Yudea katã kple Samaria, eye vaseɖe anyigba ƒe seƒe ke.”—Dɔwɔwɔwo 1:8.\n12. Nukatae Kristotɔwo yometiti menye blemaŋutinya aɖe ko o?\n12 Anye vodada gã aɖe be ame nasusui be blema me koe ŋutasẽnuwɔna siawo dzɔ ɖe Yesu yomedzelawo dzi le. Paulo, si míeva de dzesi be eya hã to nɔnɔme sesẽwo me la ŋlɔ bena: “Amesiwo katã dina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã.” (Timoteo II, 3:12) Petro gblɔ le yometiti ŋu be: “Esia ŋuti woyɔ mi vɛ ɖo; elabena Kristo hã kpe fu le mia ta, eye wògblẽ kpɔɖeŋu ɖi na mi, bene miadze eƒe afɔɖoƒewo yome.” (Petro I, 2:21) Vaseɖe nuɖoanyi sia ƒe “ŋkeke mamlɛwo” me la, Yehowa ƒe amewo kpɔtɔ nye amesiwo woléa fui hesẽa ŋuta le wo ŋu. (Timoteo II, 3:1) Le anyigba dzi ƒe afisiafi la, woti Yehowa Ðasefowo dometɔ ɖekaɖekawo kple ƒuƒoƒowo siaa yome le ɣeyiɣi aɖe me le ameteteɖeanyidziɖuɖuwo kple demokrasidziɖuɖuwo te.\nNukatae Woléa Fu Wo Hetia Wo Yome Ðo?\n13. Nukae le be wòanɔ susu me na egbeŋkekea me Yehowa subɔlawo le yometiti ŋu?\n13 Togbɔ be ablɔɖe su mía dometɔ akpa gãtɔ si be míewɔa gbeƒãɖeɖedɔa hedea kpekpewo le ŋutifafa me hã la, ele be Biblia ƒe ŋkuɖodzinya siawo nanɔ susu me na mí be ‘xexe sia me ƒe nɔnɔme le tɔtrɔm.’ (Korintotɔwo I, 7:31) Nuwo ate ŋu atrɔ kpata ale gbegbe be ne míedzra ɖo le susu, seselelãme, kple gbɔgbɔ me o la, míate ŋu akli nu bɔbɔe. Ekema nukae míate ŋu awɔ atsɔ akpɔ mía ɖokui ta? Mɔ vevi aɖe si dzi míate ŋu akpɔ mía ɖokui ta le enye be míana nusita woléa fu Kristotɔ ŋutifafamewo kple sedziwɔlawo hetia wo yome la me nakɔ le susu me na mí.\n14. Nya ka gɔmee Petro na míese be eyatae woti Kristotɔwo yome ɖo?\n14 Apostolo Petro ƒo nu tso nya sia ŋu le eƒe lɛta gbãtɔ si wòŋlɔ me le ƒe 62-64 M.Ŋ. me, esime Kristotɔ siwo katã nɔ Roma Fiaɖuƒea me nɔ dodokpɔwo kple yometiti me tom. Egblɔ be: “Lɔlɔ̃tɔwo, migana fiafiã ƒe tetekpɔ, si va mia dzi hena mia dodokpɔ la, nawɔ yaa ɖe mi, abe nya aɖe ƒomevie va dzɔ ɖe mia dzi ene o.” Be woase nusi wòwɔnɛ gɔme la, Petro yi edzi be: “Mia dome ame aɖeke nagakpe fu abe hlɔ̃dola alo fiafitɔ alo vɔ̃wɔla alo abe amesi doa gaglãsu ɖe ame bubuwo ƒe nya me la ene o; ke ne ame aɖe kpe fu abe kristotɔ ene la, megakpe ŋu nɛ o, ke nekafu Mawu le nya sia me boŋ.” Petro ɖee fia be menye nu gbegblẽ aɖeke wɔwɔ tae wole fu kpem ɖo o, ke boŋ woƒe Kristotɔnyenye tae wole fua kpem ɖo. Ne ɖe wonyrɔ wo ɖokui ɖe “nu vlo wɔwɔ ma ke ƒe ba me” abe amesiwo ƒo xlã wo ene la, anye ne wodo ɖoaƒe na wo hexɔ wo. Gake le nyateƒe me la, wokpe fu le esi wodze agbagba be yewoanɔ agbe abe alesi wobia tso Kristo yomedzelawo si ene ta. Alea kee nɔnɔmea le na Kristotɔ vavãwo hã egbea.—Petro I, 4:4, 12, 15, 16.\n15. Nu masɔmasɔ kae wowɔna ɖe Yehowa Ðasefowo ŋu?\n15 Le xexeame ƒe akpa geɖe la, wokafua Yehowa Ðasefowo le dutoƒo le woƒe ɖekawɔwɔ kple nuwɔwɔ aduadu le woƒe takpekpe gãwo kple xɔtudɔwo me, le woƒe anukwareɖiɖi kple veviedodonu me, le kpɔɖeŋu nyui si woɖona le agbenyuinɔnɔ kple ƒomegbenɔnɔ me, kpakple le woƒe dzedzeme kple wo ɖokuiléle nyuie me gɔ̃ hã ta. * Ke hã woxe mɔ ɖe woƒe dɔa nu le dukɔ siwo ade 28 ya teti me le ɣeyiɣi si me wonɔ nyati sia ŋlɔm me, eye wowɔ fu Ðasefoawo dometɔ geɖewo hena wobu woƒe nuwo ɖe woƒe xɔse ta. Nukata wowɔa nu ɖe woawo boŋ ŋu alea ɖo? Eye nukatae Mawu ɖe mɔ ɖe eŋu?\n16. Nukae nye susu vevitɔ si ta Mawu ɖea mɔ eƒe amewo kpea yometiti ƒe fu?\n16 Vevietɔ wu la, ele be míana nya si le Lododowo 27:11 nanɔ susu me na mí be: “Vinye, dze nunya, be nado dzidzɔ na nye dzi, ne mate ŋu aɖo nya ŋu na amesiwo le alɔme ɖem le ŋunye.” Ẽ, xexeame katã ƒe dziɖulanyenye ƒe nya xoxo la tae. Le ame gbogbo siwo lé woƒe nuteƒewɔwɔ me ɖe asi na Yehowa le ƒe alafawo me ƒe kpeɖodziwo katã megbe gɔ̃ hã la, Satana medzudzɔ alɔmeɖeɖe le Yehowa ŋu abe alesi wòwɔe le ame dzɔdzɔe Hiob ŋɔli me ene o. (Hiob 1:9-11; 2:4, 5) Mewɔ nuku o be fifia si woɖo Mawu ƒe Fiaɖuƒea gɔme anyi sesĩe, eye tevi kple teƒenɔla siwo léa nuteƒewɔwɔ me ɖe asi le esi le anyigba dzi godoo la, Satana ɖo adã le eƒe ŋutete mamlɛawo katã ŋudɔ wɔm be yeaɖo kpe yeƒe nyaa dzi. Ðe amesiawo alé nuteƒewɔwɔ me ɖe asi na Mawu metsɔ le fukpekpe kple nɔnɔme sesẽ siwo me woato me oa? Biabia sia nye nya si hiã be Yehowa subɔlawo dometɔ ɖesiaɖe nabia eɖokui.—Nyaɖeɖefia 12:12, 17.\n17. Nukae Yesu wɔnɛ esime wògblɔ be “ava mia dzi hena ɖaseɖiɖi”?\n17 Esi Yesu nɔ nusi anɔ edzi yim le ‘nuɖoanyi sia ƒe nuwuwu’ ŋu nya gblɔm na eƒe nusrɔ̃lawo la, egblɔ susu bubu si ta Yehowa ɖe mɔ ɖe yometiti ŋu be wòava esubɔlawo dzi. Egblɔ na wo be: “Woade mi asi na fiawo kple mɔ̃mefiawo le nye ŋkɔ la ŋuti. Esia ava mia dzi hena ɖaseɖiɖi.” (Mateo 24:3, 9; Luka 21:12, 13) Yesu ŋutɔ ɖi ɖase le Herodes kple Pontio Pilato ŋkume. “Wode” Paulo hã “asi na fiawo kple mɔ̃mefiawo.” Abe alesi Aƒetɔ Yesu Kristo bia tso esii ene la, Paulo dze agbagba vevie be yeaɖi ɖase na dziɖula gãtɔ kekeake si nɔ anyi le eƒe ɣeyiɣia me esi wògblɔ be: “Kaisaro si me metsɔ nye nya dee!” (Dɔwɔwɔwo 23:11; 25:8-12) Nenema kee egbea, nɔnɔme sesẽwo nana míeɖia ɖase na dumegãwo kple ame hahoowo siaa. *\n18, 19. (a) Aleke tenɔnɔ ɖe yometiti nu ate ŋu aɖe vi na míi? (b) Nya kawo mee míadzro le nyati si kplɔe ɖo me?\n18 Mlɔeba la, tenɔnɔ ɖe tetekpɔwo kple xaxawo nu ɖea vi na mía ŋutɔwo. Le mɔ ka nu? Nusrɔ̃la Yakobo ɖo ŋku edzi na hati Kristotɔwo be: “Nɔvinyewo, ne miege ɖe tetekpɔ bubu ƒomeviwo me la, mibui dzidzɔ sɔŋ, esi mienyae bena, miaƒe xɔse ƒe dodokpɔ wɔa dzidodo.” Ẽ, yometiti ate ŋu adzra míaƒe xɔse ɖo ahana míaƒe dzidodo nasẽ ŋu ɖe edzi. Eyata míevɔ̃na na yometiti alo dia mɔnu si mele Ŋɔŋlɔawo nu o atsɔ ƒo asa nɛ alo atsi enui o. Ke boŋ, míeɖoa to Yakobo ƒe nuxlɔ̃ame be: “Dzidodo la nakpɔ eƒe dɔwɔwɔ blibo, bena mianye ame blibowo keŋkeŋ, eye naneke nagahiã mi o.”—Yakobo 1:2-4.\n19 Togbɔ be Mawu ƒe Nya na míese nusita wotia Mawu subɔla wɔnuteƒewo yome kple nusita Yehowa ɖe mɔ ɖe eŋu hã la, ema mewɔnɛ godoo be yometiti me toto nɔa bɔbɔe o. Nukae ate ŋu ado ŋusẽ mí be míate ŋu anɔ te ɖe enu? Nukae míate ŋu awɔ ne míedze ŋgɔ yometiti? Míadzro nya vevi siawo me le nyati si kplɔe ɖo me.\n^ mm. 15 Kpɔ Gbetakpɔxɔ, December 15, 1995, axa 27-9; April 15, 1994, axa 16-17; kple Nyɔ!, February 8, 1994, axa 6-13.\n^ mm. 17 Kpɔ January 8, 2003 ƒe Nyɔ! axa 3-11.\n• Gɔmesese ka koŋ nue Yesu nye xɔsetakula le?\n• Ŋusẽ kae yometiti kpɔ ɖe ƒe alafa gbãtɔ me Kristotɔwo dzi?\n• Nukatae woti Kristotɔ gbãtɔwo yome abe alesi Petro ɖe emee ene?\n• Susu kawo tae Yehowa ɖea mɔ ɖe yometiti ŋu be woava esubɔlawo dzi?\n[Nɔnɔmetata siwo le axa 10, 11]\nMenye nu gbegblẽ aɖeke wɔwɔ tae ƒe alafa gbãtɔ me Kristotɔwo kpe fu ɖo o, ke boŋ le Kristotɔ si wonye la tae\nƉoe Ɖe Amewo Ɖoe Ɖe Amewo Woti Wo Yome Le Dzɔdzɔenyenye ta\nw03 10/1 axa 9-13


Ehaya Esi Wòka Asi Yesu Ƒe Awu Ŋu | Yesu Ƒe Agbemeŋutinya\nGBE BUBU Afrikaans Albanian Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Kwanyama Lingala Lithuanian Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nepali Nigerian Pidgin Norwegian Nyaneka Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Telugu Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Uzbek (Roman) Vietnamese Wallisian Waray-Waray\nEhaya Esi Wòka Asi Yesu Ƒe Awu Ŋu\nMATEO 9:18-22 MARKO 5:21-34 LUKA 8:40-48\nNYƆNU AÐE HAYA ESI WÒKA ASI YESU ƑE AWU ŊU\nYudatɔ siwo le Galilea-ƒua ƒe dzieheɣetoɖoƒe la se nu tso Yesu ƒe tɔtrɔgbɔ tso Dekapoli la ŋu. Anɔ eme be ame geɖe se be esi ahom tu nyitsɔ laa la, Yesu tsi yaƒoƒo kple tsi dzeagbo la nu, eye wo dometɔ aɖewo hã anya se be eda gbe le ŋutsu siwo me gbɔgbɔ vɔ̃wo nɔ la ŋu. Eya ta “ameha gã” aɖe va ƒo ƒu ɖe ƒua nu, ɖewohĩ le Kapernaum nutoa me be yewoado ɖoaƒe na Yesu. (Marko 5:21) Esi wòɖi go ko la, wonɔ mɔkpɔkpɔ me vevie na nu si wòava wɔ.\nAme siwo tsi dzi vevie be yewoakpɔ Yesu la dometɔ ɖekae nye Yairo. Enye ƒuƒoƒedzikpɔla, ɖewohĩ le Kapernaum. Edze klo ɖe Yesu ƒe afɔnu eye wòɖe kuku nɛ zi geɖe be: “Vinyenyɔnuvi dze dɔ vevie. Meɖe kuku, va da asi ɖe edzi bena eƒe lãme nasẽ ne wòatsi agbe.” (Marko 5:23) Esi Yairo le kukuɖeɖe dzi na Yesu vevie be wòakpe ɖe ye vinyɔnuvi ɖekɛ si xɔ ƒe 12, si gbɔ melɔ̃a nu le o la ŋu alea ɖe, nu kae Yesu awɔ?—Luka 8:42.\nEsi Yesu nɔ mɔ dzi yina Yairo ƒe me la, edo go nɔnɔme wɔdɔɖeamedzi bubu aɖe. Dzi nɔ ame siwo kplɔ Yesu ɖo la dometɔ geɖe dzɔm eye wodi be yewoakpɔe ɖa be ɖe wògale nukunu bubu aɖe wɔ ge yewoakpɔ hã. Gake nyɔnu aɖe si le amehaa dome la ƒe susu katã nɔ eya ŋutɔ ƒe lãmesẽkuxi sesẽ aɖe ŋu.\nƲusisidɔ le Yuda nyɔnu sia ŋu ƒe 12 sɔŋ. Eyi atikewɔla vovovowo gbɔ eye wògblẽ eƒe ga katã ɖe atikewɔwɔ ŋu. Gake dɔa meka ɖe eme nɛ o. Le nyateƒe me la, ɖe eƒe kuxia ‘ganyra ɖe edzi’ boŋ.—Marko 5:26.\nAbe ale si nàkpɔe ene la, hekpe ɖe ale si dɔléle sia nana ame gbɔdzɔnae ŋu la, ekpea ŋu na ame heɖia gbɔ ame hã. Amewo meƒoa nu tso dɔléle sia tɔgbi ŋu le hadome o. Gawu la, le Mose ƒe Sea nu la, nyɔnu si ŋu ʋusisidɔ le la ŋu mekɔ o. Ele be ame sia ame si aka asi eya alo eƒe awu si me ʋu le ŋu la nale tsi, eye eŋu mekɔ o va se ɖe fiẽ.—3 Mose 15:25-27.\nNyɔnu sia ‘se Yesu ŋkɔ’ eye wòdi eyome mɔ. Esi eŋu mekɔ o ta la, ezɔ to amehawo dome hewɔ dzadzadza ale si wòate ŋui be womagakpɔ ye o, eye wògblɔ le eɖokui me be: “Ne meka asi eƒe awudziwui teti ŋu la, mahaya.” Esi wòka asi eƒe awu toga la, ede dzesii enumake be yeƒe ʋusisi la nu tso! Eƒe “dɔléle vɔ̃ɖi la vɔ” nɛ.—Marko 5:27-29.\nYesu bia be: “Ame kae ka asi ŋunye?” Aleke nèsusu be nyɔnua ase le eɖokui me esi wòse nya ma? Petro ɖo eŋu kple nya siwo ɖi mokaname be: “Ameha la ƒo xlã wò hemimi wò ɖoe.” Ke nu ka tae Yesu bia be, “Ame kae ka asi ŋunye?” Yesu gblɔ be: “Ame aɖe ka asi ŋunye, elabena mede dzesii be ŋusẽ do le menye.” (Luka 8:45, 46) Ɛ̃, nyɔnua ƒe hayahaya na ŋusẽ do le Yesu me.\nEsi nyɔnua kpɔ be wode dzesi nu si yewɔ ta la, eva dze klo ɖe Yesu ƒe afɔnu eye vɔvɔ̃ ɖoe wònɔ dzodzom nyanyanya. Egblɔ eƒe dɔlélea ŋuti nya la katã kple ale si wòhayae la le ameha la ŋkume. Yesu fa akɔ nɛ tufafatɔe be: “Vinyenyɔnu, wò xɔse na nèhaya. Heyi le ŋutifafa me, eye nàhaya tso wò dɔléle vɔ̃ɖi la si me.”—Marko 5:34.\nEme kɔ ƒãa be Ame si Mawu tia be wòaɖu anyigba dzi la nye dɔmenyotɔ si ƒe dɔme trɔna ɖe ame ŋu, eye menye ɖeko wòtsɔa ɖe le eme na ame ko o, ke ŋusẽ le esi be wòakpe ɖe amewo ŋu hã!\nNu ka tae amewo va ƒo ƒu be yewoado go Yesu esi wòtrɔ gbɔ va Kapernaum nutoa me?\nKuxi kae nɔ nyɔnu aɖe ŋu, eye nu ka tae wònɔ kpekpeɖeŋu dim tso Yesu gbɔ?\nAleke nyɔnua wɔ haya, eye aleke Yesu fa akɔ nɛ?\nBiblia gblɔ be Mawu lé fu nu madzɔmadzɔ wɔwɔ eye wòtsɔ ɖe le eme na amewo. Vi kae esia nyanya aɖe na wò?\n‘Be Nàdze Si Kristo Ƒe Lɔlɔ̃’\nMɔ siwo nu Yesu ɖe lɔlɔ̃ fia le la dometɔ etɔ̃ ɖe Yehowa ƒe lɔlɔ̃ fia pɛpɛpɛ.\nƉoe Ɖe Amewo Ɖoe Ɖe Amewo Ehaya Esi Wòka Asi Yesu Ƒe Awu Ŋu\njy ta 46 axa 116-117\nƉoe Ɖe Amewo Ɖoe Ɖe Amewo Yesu—Mɔ La, Nyateƒe La Kple Agbe La


Gbetakpɔxɔ | February 2009\nGBE BUBU Albanian Amharic Arabic Armenian Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse German Greek Hiligaynon Hungarian Igbo Indonesian Italian Japanese Korean Lithuanian Luo Malagasy Malayalam Moore Myanmar Norwegian Polish Portuguese Romanian Samoan Sesotho (Lesotho) Setswana Seychelles Creole Sinhala Slovak Slovenian Spanish Swahili Thai Tsonga Turkish Ukrainian Vietnamese\nAnyidɔ si ŋu woƒo nu tsoe le Biblia me la kee nye anyidɔ si míenya egbea?\nNu si atikenyalawo yɔna egbea be “anyidɔ” alo kpodɔ, nye dɔ aɖe si léa amegbetɔwo; dɔlékui aɖe gbɔe dɔléle sia tsona. Ðɔkta G.A. Hansen ye nye ame gbãtɔ si ke ɖe dɔlékui (Mycobacterium leprae) sia ŋu le ƒe 1873 me. Numekulawo de dzesii be dɔlékui sia ate ŋu anɔ agbe le mitsi si dona tso ŋɔti me la me ŋkeke asieke sɔŋ. Numekulawo de dzesii hã be ame siwo tena ɖe anyidɔlélawo ŋu kplikplikpli ate ŋu axɔ dɔ sia bɔbɔe, eye woate ŋu axɔe hã to nudodo siwo me dɔ sia le la dzi. Le Xexea Me Ƒe Lãmesẽ Habɔbɔ ƒe nya nu la, ame siwo wu 220,000 ye xɔ anyidɔ le ƒe 2007 me.\nÐikeke mele eme o be Titina Ɣedzeƒetɔwo lé anyidɔ le Biblia ƒe ɣeyiɣiwo me, eye Mose ƒe Sea bia be woaɖe ame si ŋu anyidɔ le la ɖe aga. (3 Mose 13:4, 5) Hebrigbe me nya si gɔme woɖe le Biblia me be “anyi” lae nye Tsa·raʹʽath, eye menye amegbetɔwo ko ŋue anyidɔ sia ƒona ɖo o. Tsa·raʹʽath sia ƒona ɖe awuwo kple xɔwo hã ŋu. Anyidɔ sia ƒomevi ƒona ɖe kuntru alo awu siwo wotsɔ aklala tɔ alo nu sia nu si wotsɔ lãgbalẽ wɔ la hã ŋu. Le go aɖewo me la, wotea ŋu nyaa awuawo, eye anyi la dzona le eme. Ke hã, ne wonya awua alo lãgbalẽa, evɔ amadede si nye ‘aŋutiɖiɖi kple gbemu tsaka, alo biabiã,’ gakpɔtɔ le eme la, ke ele be woatɔ dzoe. (3 Mose 13:47-52) Le xɔwo gome la, dɔvɔ̃ sia dzena ‘aŋutiɖiɖi kple gbemu tsaka alo biãna vie.’ Wobia tso Israel viwo si be woaho kpe siwo ŋu dɔa le la ahalɔ wo aƒu gbe ɖe afi si menye amenɔƒe o. Nenye be anyidɔa gagbɔ la, wogbãa xɔ bliboa ƒua anyi helɔa nu siwo wotsɔ tui la ƒua gbe. (3 Mose 14:33-45) Ame aɖewo gblɔ be ɖewohĩ anyidɔ si ƒona ɖe avɔwo me alo xɔwo ŋu lae nye nu si woyɔna egbea be fufudzedze alo dzaƒoƒo. Gake womate ŋu agblɔ esia kple kakaɖedzi o.\nNu ka tae apostolo Paulo ƒe gbeƒãɖeɖe le Efeso na klosalonutula siwo nɔ dua me la dze agbo?\nKlosalonutula siwo nɔ Efeso la kpɔ viɖe geɖe tso “klosalo tsɔtsɔ wɔ Artemis ƒe trɔ̃xɔwo” me. Efesotɔwo bua Artemis sia be enye adedada, fufɔfɔ, kpakple vidzidzi ƒe mawunɔ si kpɔa yewo ta. (Dɔwɔwɔwo 19:24) Woxɔe se be mawunɔ sia ƒe nɔnɔmewɔwɔ “ge tso dziƒo” eye wotsɔe da ɖe Artemis ƒe gbedoxɔ si nɔ Efeso la me. (Dɔwɔwɔwo 19:35) Wobu gbedoxɔ sia be enye blemaxexea ƒe nukunu adreawo dometɔ ɖeka. Xɔsetamɔzɔla gbogbo aɖewo zɔa mɔ heva ƒoa zi ɖe Efeso le March kple April me ƒe sia ƒe be yewoakpɔ gome le azã si wotsɔ dea bubu Artemis ŋu la me. Amedzro gbogbo siwo ƒoa zi ɖe dua me nana wòva hiãna geɖe wu be woawɔ subɔsubɔnu siwo wozãna abe ŋkuɖodzinuwo, atiblɛwo, alo nu siwo wotsɔ saa vɔ na mawunɔa, alo nu siwo xɔsetamɔzɔla siawo azã le woƒe ƒomeawo ƒe tadedeagu me ne wotrɔ yi wo de la ene na wo. Blemanuŋlɔɖikpe siwo ŋu woke ɖo le Efeso ƒo nu tso Artemis ƒe nɔnɔmewɔwɔ siwo wotsɔ sika kple klosalo wɔ la ŋu, eye nuŋlɔɖikpe bubuwo ƒo nu tso klosalonutulawo ƒe habɔbɔwo ŋu tẽe.\nPaulo fia nu amewo be “menye mawuwoe esiwo wotsɔ asi wɔ la nye o.” (Dɔwɔwɔwo 19:26) Esia tae klosalonutula siawo siwo va kpɔe dze sii be yewoƒe dɔwɔɖuia ɖo afɔku me la de zitɔtɔ amewo dome tsɔ tsi tsitre ɖe Paulo ƒe gbeƒãɖeɖedɔa ŋu ɖo. Klosalonutulawo dometɔ ɖeka si ŋkɔe nye Demetrio ƒo nu tso vɔvɔ̃ si lé wo la ŋu kpuie be: “Afɔku li be menye míaƒe dɔwɔɖui sia ɖeɖe koe wogbɔna gbɔ ɖi gee o, ke boŋ womegagbɔna mawunɔ gã Artemis ƒe gbedoxɔa hã bu ge ɖe naneke me o, eye eƒe atsyɔ̃ si Asia nuto blibo la katã kple anyigba dzi tɔwo katã subɔna la hã ava zu nu gbɔlo.”—Dɔwɔwɔwo 19:27.\nw09 2/1 axa 19\nAme Ŋutɔŋutɔe Mawu Nyea?\nŊkɔ Le Mawu Sia?\nYesu Ye Nye Mawu Ŋusẽkatãtɔ La?\nÐe Mawu Tsɔa Ðe Le Eme Nama?\nÐe Subɔsubɔ Ƒomeviwo Katã Dzea Mawu Ŋua?\nKEYS TO FAMILY HAPPINESS Hehenana Ðeviwo\nNu Si Tae Wotsɔa Ŋkɔ Aɖewo Ðo\nKu Ðe Gbedodoɖa Siwo Mawu Sena Ŋu\nMawu Ƒe Lɔlɔ̃ Ƒe Kpeɖodzi Gãtɔ Kekeake\nMíele Kpewòm Dzidzɔtɔe\nTEACH YOUR CHILDREN Yosiya Tiae Be Yeawɔ Nu Si Le Eteƒe\nNu Ka Tae Yehowa Ðasefowo Mezãa Nɔnɔmewɔwɔwo Le Woƒe Tadedeagu Me o?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ February 2009\nƉoe Ɖe Amewo Ɖoe Ɖe Amewo GBETAKPƆXƆ February 2009\nGBETAKPƆXƆ February 2009


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Greenlandic Hiligaynon Hungarian Icelandic Igbo Indonesian Italian Japanese Kirghiz Korean Latvian Lithuanian Macedonian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian\n“Gbedodoɖae kpe ɖe ŋunye metrɔ nye agbenɔnɔ.”—Brad. *\nSƆHƐ geɖewo le gbe dom ɖa—ɖewohĩ wu alesi nàsusui. Gallup Numekuku le Sɔhɛwo Ŋu si wowɔ tso ƒe 13 va ɖo 17 viwo dzi le United States ɖee fia be wo dometɔ 56 le alafa me doa gbe ɖa hafi ɖua nu. Numekuku si wowɔ le ɖekakpui kple ɖetugbiwo ŋu ɖee fia be wo dometɔ 62 le alafa me doa gbe ɖa gbesiagbe.\nKe hã le sɔhɛ geɖewo gome la, kɔnu gbɔlo alo gbesiagbe nuwɔna aɖe koe gbedodoɖa nye. Sɔhɛ ʋɛ aɖewo si koe ‘Mawu ŋuti sidzedze vavãtɔ’ si ŋu woƒo nu tsoe le Biblia me le. (Kolosetɔwo 1:9, 10) Eyata womeɖea mɔ Mawu kpɔa ŋusẽ boo aɖeke ɖe woƒe agbe dzi o. Numekuha aɖe bia ƒewuivi aɖewo nenye be wobia Mawu ƒe kpekpeɖeŋu kpɔ le nyametsotso vevi aɖe wɔwɔ me hã. Nyɔnuvi aɖe ɖo eŋu be: “Metena ɖe Mawu ŋu le gbedodoɖa me ɣesiaɣi be wòafia mɔm ne matia mɔ nyuitɔ le agbe me.” Ke hã elɔ̃ ɖe edzi be: “Nyemate ŋu aɖo ŋku nyametsotsoawo dometɔ aɖeke dzi fifia o.” Eyata mewɔ nuku o be kakaɖedzi mele sɔhɛ geɖe si be gbedodoɖa wɔa dɔ alo ate ŋu akpe ɖe yewo ŋu o!\nKe hã abe Brad si ƒe nya míegblɔ le nyatia ƒe gɔmedzedze ene la, sɔhɛ akpe geɖe ŋutɔ kpɔ alesi gbedodoɖa wɔa dɔe. Eyata wò hã àte ŋu akpɔe! Nyati aɖe si míeta va yi gblɔ nusita míate ŋu aka ɖe edzi be Mawu ase míaƒe gbedodoɖawo. * Ke míabia be, Aleke gbedodoɖa ate ŋu akpe ɖe ŋuwòe? Gbã la, na míadzro alesi Mawu ɖoa míaƒe gbedodoɖawo ŋui me.\nAlesi Mawu Ðoa Gbedodoɖawo Ŋui\nLe Biblia ƒe ɣeyiɣiwo me la, xɔsetɔ aɖewo kpɔ ŋuɖoɖo na woƒe gbedodoɖawo tẽ—le nukumɔ nu gɔ̃ hã. Le kpɔɖeŋu me, esime Fia Xizkiya kpɔ be yele dɔ lém ɖo kudo nu la, eƒo koko na Mawu be woaxɔ na ye. Mawu ɖo eŋu be: “Mese wò gbedodoɖa, eye mekpɔ wò aɖatsiwo, kpɔ ɖa, mayɔ dɔ wò.” (Fiawo II, 20:1-6) Ŋutsu kple nyɔnu Mawu vɔ̃la bubuwo kpɔ Mawu ƒe xɔname teƒe le mɔ sia tɔgbe ke nu.—Samuel I, 1:1-20; Daniel 10:2-12; Dɔwɔwɔwo 4:24-31; 10:1-7.\nGake ƒã hafi Mawu gena ɖe nyaa me le Biblia ƒe ɣeyiɣiwo gɔ̃ hã me. Le nudzɔdzɔ akpa gãtɔ me la, Mawu meɖo esubɔlawo ƒe gbedodoɖawo ŋu na wo to eya ŋutɔ ƒe nudede nya la me nukutɔe me o ke boŋ ekpe ɖe wo ŋu be ‘yeƒe lɔlɔ̃nu ƒe sidzedze nayɔ wo fũ le gbɔgbɔ ƒe nunya kple gɔmesese katã me.’ (Kolosetɔwo 1:9, 10) Ẽ, Mawu kpe ɖe eƒe amewo ŋu esi wòdo ŋusẽ wo le gbɔgbɔ me kple agbenyuinɔnɔ me—ena nunya kple sidzedze wo be woawɔ nyametsotso nyuiwo. Ne Kristotɔwo ɖo xaxa me la, Mawu meɖea tetekpɔwo ɖa na wo kokoko o. Ke boŋ enaa “ŋusẽ ƒe agbɔsɔsɔ, si gbã go” be woate ŋu anɔ te ɖe enu la wo!—Korintotɔwo II, 4:7; Timoteo II, 4:17.\nNenema ke egbea anɔ eme be wò gbedodoɖa ŋuɖoɖo mava eme nukutɔe o. Gake abe alesi Mawu wɔe le blema ene la, ate ŋu ana eƒe gbɔgbɔ kɔkɔea wò eye wòado ŋusẽ wò be nàte ŋu ato nɔnɔme ɖesiaɖe si nàdo goe me. (Galatiatɔwo 5:22, 23) Le kpɔɖeŋu me, na míakpɔ mɔ vovovo ene siwo dzi gbedodoɖa ate ŋu akpe ɖe ŋuwò le ɖa.\nAkpe Ðe Ŋuwò le Nyametsotso Me\nKaren nɔ gbe ɖom ɖi kple ɖekakpui aɖe si ɖi amesi si gbɔgbɔmetaɖodzinu kɔkɔwo le. Karen gblɔ be: “Egblɔna nam ɣesiaɣi be yedi be yeava zu hamemegã le hamea me.” Nya nyui aɖee ma. Gake “egagblɔa dɔ aɖe si gɔme dzem wòle kple nusiwo katã wòate ŋu ava aƒle nam ŋu nya ŋutɔ. Meva nɔ ɖi kem le eƒe nyateƒetɔnyenye ŋu.” Karen tsɔe de gbedodoɖa me. “Meɖe kuku na Yehowa be wòaʋu ŋku nam eye wòafia nusi wòle be manya le eŋu lam.”\nGbedodoɖa la ŋutɔ ɖea vi na ame ɣeaɖewoɣi, elabena ate ŋu akpe ɖe ŋuwò be nàtɔ ade ŋugble tso nyaa ŋu abe alesi Yehowa bunɛ ene. Gake Karen hiã aɖaŋuɖoɖo si dzi wòazɔ ɖo hã. Ðe wòakpɔ ŋuɖoɖoa le mɔ wɔnuku aɖe nua? Enyo, de ŋugble le Biblia me nudzɔdzɔ si ku ɖe Fia Dawid ŋu kpɔ. Esime Dawid se be ye xɔlɔ̃ Axitofel si dzi yeka ɖo nɔ aɖaŋu ɖom na ye vi Absalom si le ye yome tim la, edo gbe ɖa be: “Yehowa meɖe kuku na wò, na Axitofel ƒe adaŋudede nazu lãnya!” (Samuel II, 15:31) Gake Dawid wɔ nu wòwɔ ɖeka kple eƒe gbedodoɖa la hã. Egblɔ na exɔlɔ̃ Xusai be: ‘Gblẽ Axitofel ƒe adaŋudede me nɛ nam.’ (Samuel II, 15:34) Nenema ke Karen hã wɔ afɔɖeɖe si wɔ ɖeka kple eƒe gbedodoɖa esi wògblɔe na Kristotɔ hamemegã tsitsi aɖe si nya ɖekakpui si wòle gbe ɖom ɖi kplii. Eɖo kpe nusi tsrim wòle la dzi nɛ: Ðekakpuia mewɔ gbɔgbɔmeŋgɔyiyi boo aɖeke o.\nKaren gblɔ be: “Nusi dzɔ la na nye ŋku ʋu ɖe gbedodoɖa ƒe ŋusẽ ŋu.” Nublanuitɔe la ɖekakpuia ti kesinɔnuwo yome eye wòdzudzɔ Mawu subɔsubɔ. Karen gblɔ be: “Ðe meɖee la, anye ne nye ɖeka koe anɔ Kristotɔwo ƒe kpekpewo vam.” Gbedodoɖa kpe ɖe Karen ŋu be wòwɔ nyametsotso nyuitɔ.\nAkpe Ðe Ŋuwò Nàɖu Wò Seselelãmewo Dzi\nBiblia la gblɔ le Lododowo 29:11 be: “Bometsila dudua eƒe dɔmedzoe katã kɔna ɖi; ke nunyala [faa] enu emegbe.” Kuxia enye be nu tena ɖe ame geɖe dzi vevie egbea eye zi geɖe womegate ŋu ɖua wo ɖokui dzi o—ɣeaɖewoɣi wodzea afɔku le eme. Brian si nye ɖekakpui gblɔ be: “Kuxi aɖe nɔ mía kple nye dɔwɔhati aɖe dome. Eɖe hɛ ɖe go gbeɖeka.” Nukae nàwɔ nenye wòe? Brian do gbe ɖa. Egblɔ be: “Yehowa kpe ɖe ŋunye meɖu nye gbɔgbɔ dzi, eye meble enu mezã hɛa o. Eɖe asi le hɛa ŋu hetrɔ dzo.” Seselelãme dzi ɖuɖu kpe ɖe Brian ŋu be mewɔ nu le dziku me o, eye anye nusiae xɔe ɖe agbe.\nMadzɔ be woatsɔ hɛ ado ŋɔdzi na wò zi geɖe ya o. Gake nu vovovo ate ŋu adzɔ le wò agbe me siwo me wòahiã le be nàɖu wò seselelãme dzi. Gbedodoɖa ate ŋu akpe ɖe ŋuwò be nàɖu wò gbɔgbɔ dzi.\nAkpe Ðe Ŋuwò Nàɖe Dzi Ði\nBarbara ɖo ŋku esime wònɔ “ɣeyiɣi sesẽ aɖewo me tom” ƒe aɖewo va yi dzi. Egblɔ be: “Nye dɔ loo, le nye ƒomea me loo, alo xɔ̃nyewo dome o—naneke menɔ edzi dzem nam o. Nyemenya alesi mawɔ o.” Abe alesi Barbara wɔna ɖaa ene la, edo gbe ɖa enumake. Gake kuxi aɖe nɔ anyi. Egblɔ be: “Nyemenya nusi mabia Yehowa o. Mlɔeba mebia be wòana nye susu nadze akɔ anyi. Mebiana zã sia zã be wòakpe ɖe ŋunye maganɔ dzi tsim ɖe nusianu ŋu o.”\nAleke gbedodoɖa kpe ɖe eŋui? Egblɔ be: “Ŋkeke ʋɛ aɖewo megbe la, mekpɔ be togbɔ be nye kuxiawo nu meva yi o hã la, nyemegabua tame le wo ŋu fũ alo tsia dzi ɖe wo ŋu boo o.” Biblia do ŋugbe be: ‘Mina Mawu nanya miaƒe dzimedidiwo. Eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu adzra wo ɖo le Kristo Yesu me.’—Filipitɔwo 4:6, 7.\nAkpe Ðe Ŋuwò Nàte Ðe Mawu Ŋu\nBu ɖekakpui aɖe si ŋkɔe nye Paul ƒe nuteƒekpɔkpɔ ŋu kpɔ. Egblɔ be: “Ðeko meʋu va kple ƒometɔ aɖewo teti koe nye ema. Melé blanui gbeɖeka zã me ŋutɔ. Nyitsɔ si va yi ye mewu suku kɔkɔ nu eye mesusua xɔ̃nyewo katã vevie. Aɖatsi lólo ɖe ŋku dzi nam zã ma esi meɖo ŋku dzidzɔɣeyiɣi siwo me míenɔ va yi ɖekae dzi.” Aleke Paul awɔ? Esiae nye zi gbãtɔ wòdo gbe ɖa vevie kpɔ. Egblɔ be: “Megblɔ nye dzimenyawo na Yehowa eye mebiae be wòado ŋusẽm eye wòana nye susu nadze akɔ anyi.”\nNukae do tso eme? Paul gblɔ be: “Eƒe ŋufɔke la, mese le ɖokuinye me be nye lãme kɔ gbemagbe wu nye agbemeŋkeke ɖesiaɖe. Nye dzimevevesese la trɔ meva kpɔ ‘Mawu ƒe ŋutifafa, si ƒo gɔmesesewo katã ta.’” Esi Paul ƒe dzi dze eme fifia la, eva te ŋu bu nuwo ŋu le mɔ si nu eƒe seselelãme megakpɔ ŋusẽ ɖe edzi fũ o me. Eva kpɔe enumake be menye ɖe ɣeyiɣi siwo yebu ‘dzidzɔŋkekewoe va yi’ la me nyo nenema gbegbe o. (Nyagblɔla 7:10) Le nyateƒe me la, menye ŋusẽ nyui aɖekee “xɔlɔ̃” siwo wòbu wòvee la kpɔ ɖe edzi o.\nƑo wo katã ta la, Paul ŋutɔ va kpɔ alesi gbegbe Yehowa léa be nɛ. Ekpɔ Yakobo 4:8 me nyawo be “Mite ɖe Mawu ŋu, eye wòate ɖe mia ŋu” la ƒe nyateƒenyenye dze sii. Esia nye tɔtrɔ gã aɖe le Paul ƒe agbe me. Eʋãe wòda Yehowa ɖe nɔƒe gbãtɔ le nusianu me le eƒe agbe me eye wòtsɔ eƒe agbe ɖe adzɔgbe nɛ.\nƑo Nu na Mawu!\nNuteƒekpɔkpɔ nyui siawo na míekpɔ kakaɖedzi be gbedodoɖa ate ŋu akpe ɖe ŋuwò. Gake ne èdi vevie be yeanya Mawu ahadze xɔ̃e ko hafi wòanɔ alea na wò. Nublanuitɔe la, sɔhɛ geɖe hea nusia wɔwɔ ɖe megbe. Wonyi Carissa le Kristotɔwo ƒe aƒeme. Gake elɔ̃ ɖe edzi be: “Ewɔ nam be ƒe ʋɛ siwo va yi nyitsɔ koe meva se nu vevi wɔnuku si míaƒe ƒomedodo tɔxɛ me nɔnɔ kple Yehowa nye me bliboe.” Wonyi Brad si míeyɔ le gɔmedzedzea me Kristotɔe gake ede megbe le tadedeagu vavã tɔ ŋu ƒe geɖe. Egblɔ be: “Esi mekpɔ nusi mebu vɔ hafi metrɔ ɖe Yehowa ŋu. Fifia meva kpɔ alesi gbegbe lɔlɔ̃ kple viɖe aɖeke manɔ ame ƒe agbe mee o ne ƒomedodo sia meli o.”\nGake mègalala ne afɔku aɖe nadzɔ ɖe dziwò hafi nàte ɖe Mawu ŋu o. Dze egɔme nàƒo nu nɛ fifia—ƒo nu nɛ edziedzi! (Luka 11:9-13) ‘Trɔ wò dzi ƒo ɖe eŋkume.’ (Psalmo 62:9) Madidi hafi nàva kpɔe le nyateƒe me be, gbedodoɖa ate ŋu akpe ɖe ŋuwò o!\n^ mm. 6 Kpɔ nyati si nye “Sɔhɛwo Biana Be . . . Ðe Mawu Ase Nye Gbedodoɖa?” le July 8, 2001, ƒe Nyɔ! me.\nGbedodoɖa Ate Ŋu Akpe Ðe Ŋuwò\n● Nàwɔ nyametsotso nyuiwo\n● Nàɖu wò gbɔgbɔ dzi le xaxaɣiwo\n● Nàkpɔ gbɔdzɔe tso dzimaɖitsitsi me\n● Nàte ɖe Mawu ŋu\nƉoe Ɖe Amewo Ɖoe Ɖe Amewo Aleke Gbedodoɖa Ate Ŋu Akpe Ðe Ŋunyee?\ng01 8/8 axa 23-25


Yesu Kple Eƒe Ƒomea Zɔ Mɔ Yi Yerusalem | Yesu Ƒe Agbemeŋutinya\nGBE BUBU Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Estonian Eŋlisi Eʋegbe Fijian Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYESU SI XƆ ƑE WUIEVE LA BIA NYA NUFIALAWO\nYESU YƆ YEHOWA BE “FOFONYE”\nAdame ɖo. Eya ta ɣeyiɣia de na Yosef kple eƒe ƒomea, hekpe ɖe wo xɔlɔ̃wo kple ƒometɔwo ŋu be woazɔ mɔ ayi Yerusalem, abe ale si wowɔnɛ ƒe sia ƒe ene. Woyia afi ma ɖaɖua Ŋutitotoŋkekenyuia, abe ale si Sea bia ene. (5 Mose 16:16) Mɔ si woazɔ tso Nazaret ayi Yerusalem la anɔ kilometa 120. Enye dzidzɔɣi si me dɔ geɖe wɔwɔ yia edzi le. Fifia Yesu xɔ ƒe 12, eye ele mɔ kpɔm vevie na ŋkekenyui sia si ana mɔnukpɔkpɔ nagasu esi be wòayi gbedoxɔa me.\nLe Yesu kple eƒe ƒomea gome la, Ŋutitotoŋkekenyuia menye ŋkeke ɖeka ko ƒe nuwɔna o. Ŋkeke si kplɔ Ŋutitotoŋkekenyuia ɖo lae nye Amɔwɔ Maʋamaʋã Bolo Ŋkekenyui la. (Marko 14:1) Wobunɛ be enye Ŋutitotoŋkekenyuia ƒe ɣeyiɣia ƒe akpa aɖe. Mɔzɔzɔ tso wo ƒe me le Nazaret ayi Yerusalem, woƒe afi ma nɔnɔ kple tɔtrɔ gbɔ la katã xɔna abe kwasiɖa eve ene. Gake le ƒe sia me ya la, nya aɖe si ku ɖe Yesu ŋu la na wonɔ anyi wòdidi wu. Kuxi aɖe si do mo ɖa esime wotrɔ tso Yerusalem yina aƒe lae na wòva yi nenema.\nWOZƆA MƆ KPLE DZIDZƆ\nDzidzɔɣie wònyena na ame sia ame ne wole mɔ zɔm yina Yerusalem hena ŋkekenyui etɔ̃ siwo woɖuna ƒe sia ƒe la. (5 Mose 16:15) Ne wole mɔa zɔm la, Yesu kpɔa anyigba la ƒe teƒe vovovowo, esrɔ̃a nu tso anyigbaa ƒe nɔnɔme ŋu, eye wòdoa go tadeagula siwo tso nuto bubuwo me. Mɔzɔzɔ dodzidzɔname si atsi susu me na ame ka gbegbee nye esi!\nLe mɔzɔzɔa me la, Yosef kple Maria susui be Yesu le woƒe ƒometɔwo kple xɔlɔ̃wo ƒe ƒuƒoƒo siwo katã le mɔa zɔm yina dziehe gome la dome. Gake esi woɖo afi si woatsi adɔ la, womekpɔe o. Eya ta wodze edidi gɔme le woƒe zɔhɛ siwo le mɔa zɔm la dome, ke womekpɔe o. Wodi wo via ʋuu do kpoe. Eya ta Yosef kple Maria gbugbɔ yi Yerusalem yi edi ge le afi ma.\nWodii ŋkeke blibo ɖeka, gake womekpɔe o. Ŋkeke evelia hã womekpɔe o. Mlɔeba le ŋkeke etɔ̃agbe la, woke ɖe eŋu le gbedoxɔa, si me xɔ gbogbowo le la me. Wokpɔ Yesu wònɔ Yuda nufiala aɖewo dome. Enɔ to ɖom wo, nɔ nya biam wo eye woƒe mo wɔ yaa le eƒe nugɔmesese ŋuti.\nMaria biae be: “Vinye, nu ka ŋuti nèwɔ nu ɖe mía ŋu alea? Kpɔ ɖa, nye kple fofowò míetsi dzi di wò ʋuu.”—Luka 2:48.\nEwɔ nuku na Yesu be womenya afi si woakpɔ ye le o. Ebia wo be: “Nu ka tae miele diyem? Mienyae be ele be manɔ Fofonye ƒe me oa?”—Luka 2:49.\nEsi woke ɖe Yesu ŋu azɔ la, eya kple Yosef kpakple Maria wotrɔ yi aƒe le Nazaret, eye Yesu yi edzi bɔbɔ eɖokui na wo. Eyi edzi nɔ tsitsim, eye eƒe nunya hã nɔ dzidzim ɖe edzi. Togbɔ be ɖevi ko wòganye hã la, eƒe nu nyo Mawu kple amewo ŋu. Ɛ̃, tso Yesu ƒe ɖevime ke la, eɖo kpɔɖeŋu nyui ɖi, menye le gbɔgbɔmenuwo ɖoɖo nɔƒe gbãtɔ me ko o, ke le edzilawo bubu hã me.\nMɔ kae Yesu zɔna edziedzi kple eƒe ƒomea le adame, eye nu ka tae?\nEsi Yesu xɔ ƒe 12 la, nu kae Yosef kple Maria de dzesii esime wotrɔ tso Yerusalem yina aƒe?\nKpɔɖeŋu nyui kae Yesu ɖo ɖi na ɖeviwo egbea?


Ŋɔŋlɔdzesi Eneawo kple Ale Si Wozã Mawu Ƒe Ŋkɔa Le Hebri Ŋɔŋlɔawo Me | NWT\nMawu ƒe ŋkɔ si woŋlɔ kple blema Hebrigbe si wodona do ŋgɔ na aboyomeyiyi le Babilon la ƒe ŋɔŋlɔdzesiwo\nMawu ƒe ŋkɔ si woŋlɔ kple Hebrigbe si wodona le aboyomeyiyi le Babilon megbe la ƒe ŋɔŋlɔdzesiwo\nMawu ƒe ŋkɔ si wotsɔa Hebrigbe me xaxagbeɖiɖi ene siwo nye יהוה, ŋlɔna la dze le Hebri Ŋɔŋlɔawo me zi 7,000 kloe. Biblia gɔmeɖeɖe sia ɖe xaxagbeɖiɖi ene siawo siwo amewo yɔna be Ŋɔŋlɔdzesi Eneawo la gɔme be “Yehowa.” Ŋkɔ sia dze zi geɖe wu ŋkɔ ɖe sia ɖe le Biblia me. Togbɔ be Biblia ŋlɔlawo zã dzesideŋkɔ alo bubuŋkɔ geɖewo abe “Ŋusẽkatãtɔ,” “Dziƒoʋĩtɔ” kple “Aƒetɔ” ene na Mawu hã la, Ŋɔŋlɔdzesi Eneawo koe nye ŋkɔ ŋutɔŋutɔ si woyɔna na Mawu.\nYehowa Mawu ŋutɔ gblɔ na Biblia ŋlɔlawo be woazã yeƒe ŋkɔa. Le kpɔɖeŋu me, eƒe gbɔgbɔ ʋã nyagblɔɖila Yoel wòŋlɔ bena: “Ame sia ame si yɔa Yehowa ƒe ŋkɔ la, woaɖee.” (Yoel 2:32) Eye Mawu na hakpala aɖe ŋlɔ bena: “Na woadze sii be wò, ame si ŋkɔe nye Yehowa la, wò ɖeɖe koe nye Dziƒoʋĩtɔ le anyigba blibo la dzi.” (Psalmo 83:18) Nyateƒeae nye be Mawu ƒe ŋkɔ dze zi 700 sɔŋ le Psalmowo ɖeɖe dzaa me. Psalmowo nye hakpanya siwo Mawu ƒe amewo tsɔ dzia ha alo xlẽa wo tso susu me. Ke nu ka tae Mawu ƒe ŋkɔ medze le Biblia gɔmeɖeɖe geɖewo me o? Nu ka tae Biblia gɔmeɖeɖe sia zã ŋkɔa ƒe ŋɔŋlɔ si nye “Yehowa”? Eye Mawu ƒe ŋkɔ Yehowa gɔme ɖe?\nPsalmowo ƒe agbalẽa ƒe akpa si wokpɔ le Ƒukukua Ƒe Agbalẽ Xatsaxatsa aɖe me siwo woŋlɔ le ƒe alafa gbãtɔ K.Ŋ. ƒe afã gbãtɔa me ƒe akpa aɖe. Hebri ŋɔŋlɔdzesi siwo ame geɖe zãna le aboyomeyiyi le Babilon megbe lae wotsɔ ŋlɔe, gake wotsɔ blema Hebrigbe si wodona do ŋgɔ na aboyomeyiyi la ƒe ŋɔŋlɔdzesiwo ŋlɔ Ŋɔŋlɔdzesi Eneawo enuenu wòdze nyuie\nNu ka tae Mawu ƒe ŋkɔ medze le Biblia gɔmeɖeɖe geɖewo me o? Susu vovovowo tae. Ame aɖewo susui be mehiã be ŋkɔ ɖeka aɖe koŋ nanɔ Mawu Ŋusẽkatãtɔ la si o. Yudatɔwo ƒe kɔnyinyi si na be woƒoa asa na Mawu ƒe ŋkɔa yɔyɔ be womagado vloe o lae kpɔ ŋusẽ ɖe ame aɖewo ya dzi. Eye ame bubuwo hã xɔe se be esi wònye be míate ŋu anya ale si tututu woyɔa Mawu ƒe ŋkɔa o ta la, anyo be míazã bubuŋkɔ abe “Aƒetɔ” alo “Mawu” boŋ nɛ. Gake nuŋububu alea mesɔ o le susu siwo gbɔna ta:\nAme siwo gblɔna be mehiã be woayɔ ŋkɔ aɖe koŋ na Mawu Ŋusẽkatãtɔ la o ŋea aɖaba ƒua nya vevi aɖe dzi. Eyae nye be Mawu ƒe ŋkɔ ŋutɔŋutɔ dze le eƒe Nya, si ƒe akpa aɖe nye nuŋlɔɖi siwo ta wokpɔ wonɔ anyi do ŋgɔ na Kristo ŋɔli la, ƒe kɔpi gbãtɔwo me. Abe ale si míegblɔe do ŋgɔ ene la, Mawu na be woŋlɔ eƒe ŋkɔ la ɖe eƒe Nya la me zi 7,000 lɔƒo. Edze ƒãa be edi be míanya yeƒe ŋkɔa ahazãe.\nBiblia gɔmeɖela siwo wɔ ɖe Yudatɔwo ƒe kɔnyinyi ma dzi heɖe Mawu ƒe ŋkɔa ɖa le Biblia me ŋlɔ nu vevi aɖe be. Eyae nye be togbɔ be Yudatɔwo ƒe agbalẽfiala aɖewo melɔ̃na yɔa Mawu ƒe ŋkɔa o hã la, womeɖee ɖa le woƒe Bibliawo me o. Mawu ƒe ŋkɔ dze zi geɖe le blemagbalẽ xatsaxatsa aɖe si ŋu woke ɖo le afi si woyɔna be Qumran, si gogo Ƒukukua la me. Biblia gɔmeɖela aɖewo tsɔa bubuŋkɔ “AƑETƆ,” si woŋlɔ kple ŋɔŋlɔdzesi gãwo ɖɔlia Mawu ƒe ŋkɔa ale be amewo nanyae be Mawu ƒe ŋkɔ ŋutɔŋutɔe dze le afi ma le nuŋlɔɖi gbãtɔwo me. Gake nyabiaseae nye be, Nu ka tae Biblia gɔmeɖela siawo ɖɔli Mawu ƒe ŋkɔa alo ɖee le Biblia me esi woawo ŋutɔwo lɔ̃ ɖe edzi be edze zi akpe geɖe le Biblia me? Ame kae ɖe mɔ na wo be woaɖɔlii? Woawo ŋutɔwo koe nya.\nAme siwo gblɔna be mele be míayɔ Mawu ƒe ŋkɔa o elabena míenya ale si tututu woyɔe o la yɔa Yesu ƒe ŋkɔa ya faa. Evɔ ale si Yesu ƒe nusrɔ̃la siwo nɔ anyi le ƒe alafa gbãtɔ me yɔa Yesu ƒe ŋkɔ la to vovo sãa na ale si Kristotɔ siwo li egbea dometɔ akpa gãtɔ yɔnɛ. Anɔ eme be Yudatɔ Kristotɔwo yɔa Yesu be Yesua. Eye woyɔa eƒe dzesideŋkɔ “Kristo” be Masiak alo “Mesia.” Kristotɔ Helagbedolawo yɔnɛ be Iesous Kristos, eye Kristotɔ Latingbedolawo yɔnɛ be Iesus Kristus. Mawu ƒe gbɔgbɔa ʋã amewo woŋlɔ ale si woyɔnɛ le Helagbe me la ɖe Biblia me, si fia be Kristotɔ siwo nɔ anyi le ƒe alafa gbãtɔ me hã wɔ nu si sɔ be wozã ale si ame akpa gãtɔ yɔa ŋkɔa le wo degbea me. Eya ta Xexe Yeye Biblia Gɔmeɖeɖe Kɔmitia hã kpɔe be esɔ be yewoazã ŋkɔ “Yehowa,” togbɔ be ŋkɔ ma mesɔ kple ale si tututu woyɔa Mawu ƒe ŋkɔa le blema Hebrigbea me o gɔ̃ hã.\nNu ka tae Xexe Yeye Gɔmeɖeɖe Biblia zã ŋkɔa ƒe ŋɔŋlɔ si nye “Yehowa”? Le Eʋegbe me la, wozãa xaxagbeɖiɖi siwo nye YHWH tsɔ tsia tsitre ɖi na Hebrigbe me Ŋɔŋlɔdzesi Eneawo (יהוה). Blema Hebritɔwo meŋlɔa ablɔɖegbeɖiɖiwo o, nenema kee ne woŋlɔ Ŋɔŋlɔdzesi Eneawo la, womedea ablɔɖegbeɖiɖiwo wo me o. Le ɣeyiɣi siwo me wodoa blema Hebrigbe la, nuxlẽlawo ŋutɔwo dea ablɔɖegbeɖiɖiwo afi siwo wòle be woanɔ la bɔbɔe.\nAnɔ abe ƒe akpe ɖeka le Hebri Ŋɔŋlɔawo nu wuwu megbe la, Yudatɔwo ƒe agbalẽnyalawo to nyayɔdzesiwo alo dzesi ƒomevi aɖewo vɛ tsɔ fiaa ablɔɖegbeɖiɖi siwo wòle be woazã ne wole Hebrigbea xlẽm. Gake ɣemaɣi la, aʋatsodzixɔse wɔe be Yudatɔ geɖewo susui be mesɔ be woayɔ Mawu ƒe ŋkɔa ŋutɔŋutɔ wòaɖi woase o, eya ta woɖɔlinɛ kple nya bubuwo. Ewɔ abe ne wole Ŋɔŋlɔdzesi Eneawo ŋlɔm la, wotsɔa nya bubu siwo wotsɔ ɖɔlinɛ la ƒe ablɔɖegbeɖiɖiwo dea xaxagbeɖiɖi ene siwo le tsitre ɖi na Mawu ƒe ŋkɔa me ene. Ale wɔ womate ŋu anɔ te ɖe asinuŋɔŋlɔgbalẽ xoxo siwo me ablɔɖegbeɖiɖi ƒe nyayɔdzesi mawo dze le la dzi anya ale si tututu woyɔa Hebrigbe me ŋkɔ sia le blema o. Ame aɖewo susui be woyɔa ŋkɔa be “Yahweh,” eye ame bubuwo hã do susu bubuwo ɖa. Woyɔ Mawu ƒe ŋkɔa le agbalẽ xatsaxatsa aɖe si wofɔ le Ƒukukua me si dzi Mose Ƒe Agbalẽ Etɔ̃lia ƒe akpa aɖe le le Helagbe me be Iao. To vovo na ema la, blema Hela agbalẽŋlɔlawo gblɔ be ale si wòle be woayɔ Mawu ƒe ŋkɔae nye Iae, Iabe, alo Iaoue. Ke susu aɖeke meli si ta míate tɔ ɖe ŋkɔa ƒe yɔyɔ ɖeka aɖe koŋ dzi o. Nyateƒeae nye be míenya ale si tututu Mawu subɔla siwo nɔ anyi le blema la yɔa ŋkɔa le Hebrigbe me o. (1 Mose 13:4; 2 Mose 3:15) Nu si míenyae nye be Mawu yɔa eƒe ŋkɔ enuenu ne ele nu ƒom kple eƒe amewo, woawo hã woyɔa ŋkɔ ma nɛ, eye wozãa ŋkɔ ma faa ne wole dze ɖom kple wo nɔewo.—2 Mose 6:2; 1 Fiawo 8:23; Psalmo 99:9.\nKe nu ka tae ŋkɔa ƒe ŋɔŋlɔ si nye “Yehowa” ye wozã le Biblia gɔmeɖeɖe sia me? Elabena aleae woyɔa Mawu ƒe ŋkɔa le Eʋegbe me tso gbe aɖe gbe ke.\nMawu ƒe ŋkɔ dze le 1 Mose 15:2 le Mose ƒe Agbalẽ Atɔ̃awo si gɔme William Tyndale ɖe le ƒe 1530 me la me\nLe Eŋlisigbe me Biblia me la, Mawu ƒe ŋkɔa dze zi gbãtɔ le Mose Ƒe Agbalẽ Atɔ̃awo si gɔme William Tyndale ɖe le ƒe 1530 me la me. Ezã ŋkɔa ƒe ŋɔŋlɔ si nye “Iehouah.” Le ɣeyiɣi aɖe megbe la, Eŋlisigbeŋɔŋlɔ va trɔ, eye ale si woŋlɔa Mawu ƒe ŋkɔae la hã trɔ le Eŋlisigbeŋɔŋlɔ yeyea nu. Le kpɔɖeŋu me, le ƒe 1612 me la, Henry Ainsworth zã ŋkɔa ƒe ŋɔŋlɔ si nye “Iehovah” le Psalmowo ƒe agbalẽ si gɔme wòɖe la katã me. Eye le ƒe 1639 me la, esi wogbugbɔ trɔ asi le eƒe agbalẽa ŋu hetae kpe ɖe Mose Ƒe Agbalẽ Atɔ̃awo ŋu la, wozã ŋkɔa ƒe ŋɔŋlɔ si nye “Jehovah” le eme. Le ƒe 1901 me la, American Standard Version Biblia gɔmeɖelawo zã Mawu ƒe ŋkɔa ƒe ŋɔŋlɔ si nye “Jehovah” le afi siwo Mawu ƒe ŋkɔ dze le le Hebri nuŋlɔɖiawo me.\nLe ƒe 1911 me la, Joseph Bryant Rotherham, ame si nye Biblia ŋuti nunyala si ŋu wodea bubui ŋutɔ la, ŋlɔ agbalẽ si ƒe tanyae nye Nusɔsrɔ̃ Tso Psalmowo Ŋu (ele yevugbe me). Eɖe nu si tae wòzã “Jehovah” ke menye “Yahweh” o me le eƒe agbalẽ sia me be yedi be yeazã “ŋkɔa ƒe yɔyɔ si ma amewo wu (si dzi woda asi ɖo bliboe hã) ale be wòanya xlẽ na Biblia xlẽla geɖewo.” Le ƒe 1930 me la, agbalẽnyalagã A. F. Kirkpatrick hã gblɔ nya mawo ke ku ɖe ŋkɔa ƒe ŋɔŋlɔ si nye “Jehovah” zazã ŋu. Egblɔ be: “Gbeŋutisenyala siwo li egbea gblɔna be Yahveh alo Yahaveh ye nye ŋɔŋlɔ nyuitɔ; gake ewɔ abe JEHOVAH xɔ anyi nɔ le Eŋlisigbe me wu ene, eye menye ale si woyɔa ŋkɔa tututue nye nu vevitɔa o, ke boŋ be woade dzesii be Ŋkɔ Ŋutɔŋutɔ aɖe le Mawu si, eye menye bubuŋkɔ ko wònye abe ‘Aƒetɔ’ ene o.”\nŊɔŋlɔdzesi Eneawo, YHWH: “Enana Wòvaa Eme.”\nDɔwɔnya HWH: “evaa eme”\nŊkɔ Yehowa gɔme ɖe? Ŋkɔ Yehowa tso Hebrigbe me dɔwɔnya aɖe si nye “evaa eme” me, eye agbalẽnyalagã geɖewo gblɔ be Hebrigbe me dɔwɔnya sia fia nu si wɔa nu. Eya ta gɔmesese si su Xexe Yeye Biblia Gɔmeɖeɖe Kɔmitia sie nye be Mawu ƒe ŋkɔa gɔmee nye “Enana Wòvaa Eme.” Agbalẽnyalagãwo ƒe nu mesɔ le ŋkɔ sia ƒe gɔmesese ŋu o. Ke hã, gɔmesese sia wɔ ɖeka kple Mawu ƒe ɖoƒe abe Wɔla ene kple Ame si nana be eƒe tameɖoɖo vaa eme la nyuie. Eyae wɔ xexe gbahoo si míekpɔna kple nu gbagbe siwo si nunya le la katã, eye gakpe ɖe eŋu la, esi ɣeyiɣiawo va le yiyim la, eyi edzi nana be eƒe lɔlɔ̃nu kple eƒe tameɖoɖowo vaa eme.\nEya ta gɔmesese si le ŋkɔ Yehowa ŋu yi ŋgɔ wu dɔwɔnya si me woɖee tso si dze le 2 Mose 3:14. Kpukpui ma gblɔ be: “Mava Nye Nu Si Metia Be Manye” alo “Manye Ame Si Medi Be Manye.” Ne woagblɔe ŋutɔŋutɔ la, nya mawo meɖe ŋkɔa ƒe gɔmesese bliboa fia o. Ke boŋ woɖe Mawu ƒe amenyenye ƒe akpa aɖe fia, woɖee fia be le nɔnɔme ɖe sia ɖe me la, Mawu tea ŋu va nyea nu sia nu si hiã be eƒe tameɖoɖo nava eme. Eya ta togbɔ be gɔmesese sia hã le ŋkɔ Yehowa si hã la, mese ɖe nu si eya ŋutɔ tiae be yeazu ɖeɖe ko dzi o. Elɔ nu siwo wònana be wovaa eme le eƒe nuwɔwɔwo gome kple eƒe tameɖoɖo me vava gome hã ɖe eme.\nAleke nèbua mɔnukpɔkpɔ si su asiwò be nàzã Mawu ƒe ŋkɔa lae? Nu kae Mawu ƒe ŋkɔa nyanya kple zɔzɔ le eƒe ŋkɔ me bia?


Gbɔgbɔmeparadiso La, Dziƒo Etɔ̃lia, Kple Gbɔgbɔmegbedoxɔ La | Nusɔsrɔ̃\nGBE BUBU Afrikaans Aukan Cambodian Chin (Hakha) Chol Dangme Eŋlisi Eʋegbe Franse Ga Garifuna Greenlandic Hmong (Ɣi) Iban Italian Karen (S'gaw) Kikongo Kiluba Kimbundu Kisonge Kwangali Kwanyama Laotian Lingala Maltese Mam Mazatec (Huautla) Mixe Mizo Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Otetela Portuguese Quechua (Ancash) Quechua (Ayacucho) Quechua (Cuzco) Rarotongan Saramaccan Sepedi Sesotho (Lesotho) Setswana Spanish Swahili (Congo) Swati Tahitian Tlapanec Tojolabal Totonac Tsonga Twi Umbundu Venda Wayuunaiki Xhosa Zulu\n“Made bubu nye afɔnɔƒe la ŋu.”—YESAYA 60:13.\nHADZIDZI: 102, 75\nNu kae Yehowa subɔla vavãwo katã dina vevie be yewoawɔ?\n“Paradiso” kae apostolo Paulo kpɔ le ŋutega me?\nNu kae míawɔ be míaƒe gbɔ- gbɔmeparadisoa naganya kpɔ ɖe edzi?\n1, 2. Le Hebri Ŋɔŋlɔawo me la, nu kawoe woate ŋu azã nya “afɔɖodzinu” na?\nYEHOWA MAWU gblɔ be: “Dziƒowo nye nye fiazikpui, eye anyigba nye nye afɔɖodzinu.” (Yesaya 66:1) Mawu ƒe “afɔɖodzinu” la ke ŋue wònɔ nu ƒom tsoe esi wògblɔ be: “Made bubu nye afɔnɔƒe la ŋu.” (Yesaya 60:13) Aleke wòdea bubu eƒe afɔɖodzinu la ŋu alo ɖoa atsyɔ̃ nɛ? Eye vi kae esia aɖe na ame siwo le eƒe afɔɖodzinu si nye anyigba la dzii?\n2 Le Hebri Ŋɔŋlɔawo me la, wogazã nya “afɔɖodzinu” tsɔ ɖɔ blema gbedoxɔ si nɔ Israel la hã. (1 Kronika 28:2; Psalmo 132:7) Gbedoxɔa nya kpɔ na Yehowa ŋutɔ, elabena afi mae nye tadeaguƒe vavãtɔ. Eye wozã gbedoxɔa tsɔ de bubu Yehowa ŋu le anyigba dzi.\n3. Tadeaguƒe vavãtɔ kae li egbea, eye ɣekaɣie wòdze egɔme?\n3 Tadeaguƒe vavãtɔ kae li egbea? Menye xɔ ŋutɔŋutɔe wònye abe ale si wònɔ le gbedoxɔa gome ene o. Enye gbɔgbɔmegbedoxɔ si dea bubu Yehowa ŋu wu xɔ ɖe sia ɖe si wotu kpɔ. Ke nu kae nye gbɔgbɔmegbedoxɔ la? Enye ɖoɖo si Mawu wɔ si ʋu mɔ na amegbetɔwo be woazu exɔlɔ̃wo ahasubɔe. Eye Yesu ƒe tafevɔsa la ko dzie wonɔ te ɖo wɔ ɖoɖo sia. Ðoɖo sia dze egɔme tso ƒe 29 Kristotɔwo Ŋɔli esime wonyrɔ Yesu ɖe tsi me hesi ami nɛ wòzu Yehowa ƒe gbɔgbɔmegbedoxɔa ƒe Nunɔlagã.—Hebritɔwo 9:11, 12.\nEle vevie ŋutɔ be míanɔ Yehowa kafum le anyigba dzi fifi laa\n4, 5. (a) Le Psalmo 99 ƒe nya nu la, nu kae Yehowa subɔla vavãwo dina vevie be yewoawɔ? (b) Nya kae wòle be mía dometɔ ɖe sia ɖe nabia eɖokui?\n4 Míedaa akpe geɖe na Mawu ɖe tadedeagu vavãtɔ ƒe ɖoɖo si wòwɔ na mí ta. Míeƒoa nu tso Yehowa ƒe ŋkɔ kple tafe ƒe nunana xɔasia ŋu na amewo tsɔ ɖea ŋudzedzekpɔkpɔ fiana. Eye edzɔa dzi na mí be Kristotɔ vavã siwo wu miliɔn enyi sɔŋ le Yehowa kafum gbe sia gbe! Subɔsubɔha geɖe me tɔwo bui vodadatɔe be yewoava kafu Mawu ne yewoyi dziƒo le yewoƒe ku megbe. Gake mí Yehowa ƒe amewo ya míenyae be ele vevie ŋutɔ be míanɔ Yehowa kafum le anyigba dzi fifi laa.\n5 Ne míekafua Yehowa la, efia be míele Mawu subɔla wɔnuteƒe siwo ŋu nya wogblɔ le Psalmo 99:1-3, 5-7 la srɔ̃m. (Xlẽe.) Abe ale si psalmo sia ɖee fia ene la, nuteƒewɔlawo abe Mose, Aron, Samuel kple bubuawo ene kpe asi ɖe tadedeagu vavãtɔ ƒe ɖoɖo si Mawu wɔ ŋu bliboe le blema. Hafi amesiamina siwo le anyigba dzi egbea nayi aɖasubɔ kple Yesu abe nunɔlawo ene le dziƒo la, woyi edzi le Yehowa subɔm nuteƒewɔwɔtɔe fifia le gbɔgbɔmegbedoxɔa ƒe akpa si le anyigba dzi me. Ame miliɔn geɖe siwo nye “alẽ bubuawo” hã le alɔ dom wo nuteƒewɔwɔtɔe. (Yohanes 10:16) Ƒuƒoƒo eveawo siaa wɔ ɖeka le Yehowa subɔm. Gake ele be mía dometɔ ɖe sia ɖe nabia eɖokui be, ‘Ðe mele asi kpem ɖe tadedeagu vavãtɔ ƒe ɖoɖo si Mawu wɔ ŋu bliboea?’\nAME SIWO LE SUBƆSUBƆM LE MAWU ƑE GBƆGBƆMEGBEDOXƆA ME\n6, 7. Kuxi kae do mo ɖa esime woɖo Kristo hamea anyi megbe kpuie? Eye kaka ƒe 1919 naɖo la, nu kae dzɔ?\n6 Esime woɖo Kristo hamea anyi la, mede ƒe 100 gɔ̃ hã hafi xɔsegbegbe si ŋu nya wogblɔ ɖi la do mo ɖa o. (Dɔwɔwɔwo 20:28-30; 2 Tesalonikatɔwo 2:3, 4) Eye tso ɣemaɣi la, eva sesẽ ŋutɔ be woade dzesi Mawu subɔla vavãwo. Ƒe alafa geɖe va yi hafi Yehowa to Yesu dzi ɖe ame siwo le Mawu subɔm ŋutɔŋutɔ le eƒe gbɔgbɔmegbedoxɔa me la fia.\n7 Kaka ƒe 1919 naɖo la, ame siwo ŋu Mawu kpɔ ŋudzedze ɖo, siwo le subɔsubɔm le eƒe gbɔgbɔmegbedoxɔa me la, va dze ƒãa. Ame siawo wɔ tɔtrɔ aɖewo ale be woƒe subɔsubɔ nadze Yehowa ŋu nyuie wu. (Yesaya 4:2, 3; Malaki 3:1-4) Esia na ŋutega aɖe si apostolo Paulo kpɔ ƒe alafa geɖe do ŋgɔ la te emevava.\n8, 9. “Paradiso” kae Paulo kpɔ le eƒe ŋutegaa me?\n8 Ŋutega si Paulo kpɔ la dze le 2 Korintotɔwo 12:1-4. (Xlẽe.) Le ŋutega ma me la, Yehowa ɖe nane si adzɔ le etsɔme la fia Paulo. “Paradiso” kae Paulo kpɔ le eƒe ŋutegaa me? Gbã la, ate ŋu aku ɖe Paradiso ŋutɔŋutɔ si axɔ anyigbaa dzi kpuie la ŋu. (Luka 23:43) Evelia, ate ŋu aku ɖe gbɔgbɔmeparadiso si ƒe vivi míase bliboe le xexe yeyea me ŋu. Eye etɔ̃lia, ate ŋu aku ɖe nu wɔnuku siwo le “Mawu ƒe paradisoa” me le dziƒo ŋu.—Nyaɖeɖefia 2:7.\n9 Gake nu ka tae Paulo gblɔ be yese “nya siwo mele gbɔgblɔ me o, eye womeɖe mɔ na ame be wòagblɔ o”? Elabena ɣeyiɣia mede ɣemaɣi be wòaɖe nu wɔnuku siwo wòkpɔ le ŋutegaa me la me tsitotsito o. Gake egbea Yehowa na eƒe amewo le yayra siwo kpɔm wole fifia ŋu nya gblɔm na amewo!\n10. Nu ka tae gbɔgbɔmeparadisoa kple gbɔgbɔmegbedoxɔa menye nu ɖeka o?\n10 Míeƒoa nu tso “gbɔgbɔmeparadiso” ŋu zi geɖe, gake nu kae wònye? Enye ŋutifafa ƒe nɔnɔme tɔxɛ si me Mawu na eƒe amewo le. Eya ta gbɔgbɔmeparadisoa kple gbɔgbɔmegbedoxɔa menye nu ɖeka o. Gbɔgbɔmegbedoxɔa nye tadedeagu vavãtɔ ƒe ɖoɖo si Mawu wɔ na eƒe amewo. Ke gbɔgbɔmeparadisoa ye dea dzesi ame siwo ŋu Mawu kpɔ ŋudzedze ɖo, siwo le esubɔm egbea le eƒe gbɔgbɔmegbedoxɔa me.—Malaki 3:18.\n11. Mɔnukpɔkpɔ kae su mía si egbea?\n11 Enye dzidzɔ be míanyae be tso ƒe 1919 me la, Yehowa na amegbetɔ madeblibowo le dɔ wɔm kplii le gbɔgbɔmeparadisoa ɖoɖo anyi, nana be wòaganyo ɖe edzi, kple ekeke ɖe enu me. Ðe nèle asi kpem ɖe dɔ nyui sia ŋua? Ðe nèdea asixɔxɔ mɔnukpɔkpɔ si su asiwò be nàwɔ dɔ kple Yehowa atsɔ akɔ eyama ŋu le anyigba dzi la ŋua?\nYEHOWA LE ATSYƆ̃ ÐOM NA EƑE HABƆBƆA GEÐE WU\n12. Nu ka dzie Yesaya 60:17 me vava na míeka ɖo? (Kpɔ nɔnɔmetata si le nyati sia ƒe gɔmedzedze.)\n12 Nyagblɔɖila Yesaya gblɔe ɖi be woawɔ tɔtrɔ geɖe le Mawu ƒe habɔbɔa ƒe akpa si le anyigba dzi me. (Xlẽ Yesaya 60:17.) Ðeko Kristotɔ sɔhɛwo kple ame yeyewo se nu tso tɔtrɔ siawo ŋu alo xlẽ nu tso wo ŋu. Gake nɔviŋutsu kple nɔvinyɔnu geɖe kpɔ tɔtrɔ wɔnuku geɖewo teƒe ŋutɔŋutɔ! Kristotɔ wɔnuteƒe siawo ka ɖe edzi bliboe be Mawu to míaƒe Fia, Yesu, dzi le eƒe habɔbɔa kplɔm hele mɔ fiamee! Ne Kristotɔ wɔnuteƒe siawo gblɔa woƒe nuteƒekpɔkpɔwo na mí míesena la, ana míaxɔ Yehowa dzi ase ahaka ɖe eyama dzi geɖe wu.\n“Gbɔgbɔmeparadiso” lae nye ŋutifafa ƒe nɔnɔme tɔxɛ si le Kristotɔ vavãwo dome egbea\n13. Le Psalmo 48:12-14 ƒe nya nu la, nu kae wòle be míawɔ?\n13 Ele be Kristotɔ vavãwo katã naƒo nu tso Yehowa ƒe habɔbɔa ŋu na amewo. Nukunue wònye be togbɔ be míekpɔtɔ le Satana ƒe xexe vɔ̃ɖi sia me hã, míele nɔviwo ƒe habɔbɔ si me ŋutifafa kple ɖekawɔwɔ le me! Ele be míagblɔ Yehowa ƒe habɔbɔa kple gbɔgbɔmeparadisoa ŋu nya na “dzidzime siwo gbɔna” la dzidzɔtɔe!—Xlẽ Psalmo 48:12-14.\n14, 15. Tɔtrɔ kawoe wowɔ tso ƒe 1970 me, eye aleke wòle vi ɖem na Mawu ƒe amewoe?\n14 Nɔvi tsitsi siwo le míaƒe hamewo me dometɔ geɖe kpɔ tɔtrɔ siwo wowɔ le Yehowa ƒe habɔbɔa ƒe akpa si le anyigba dzi me, si ɖo atsyɔ̃ nɛ geɖe wu la teƒe. Woɖoa ŋku ɣeyiɣi si me hamesubɔla ɖeka ko nɔ hameawo si ke menye hamemetsitsiwo ƒe ha o, esime alɔdzedzikpɔla nɔ ŋgɔ xɔm le dukɔ bliboa me ke menye Alɔdzekɔmiti o, alo esime zimenɔla nɔ Gbetakpɔxɔ Habɔbɔa si ke menye Yehowa Ðasefowo ƒe Dɔdzikpɔha o la dzi. Togbɔ be ame aɖewo kpena ɖe nɔviŋutsu wɔnuteƒe mawo dometɔ ɖe sia ɖe ŋu hã la, ne míagblɔe la, ame ɖeka koe tsoa nya me le hamewo me, le alɔdzedɔwɔƒewo, kple habɔbɔa ƒe dɔwɔƒegã. Tso ƒe 1970 me la, wowɔ tɔtrɔ be hamemetsitsiwo ƒe ha boŋ natso nya me, ke menye ame ɖeka aɖe ko o.\n15 Nu ka tae tɔtrɔ siawo le vi ɖem na Mawu ƒe amewo? Elabena Ŋɔŋlɔawo siwo gɔme wova se nyuie wu dzie wonɔ te ɖo wɔ tɔtrɔawo. Meganye ame ɖeka koe tsoa nya me le nu sia nu ŋu o, ke boŋ hamemetsitsi, siwo nye “nunana siwo nye amewo,” siwo Yehowa ɖo la katã ƒe nɔnɔme nyuiwo ɖea vi na eƒe habɔbɔa.—Efesotɔwo 4:8; Lododowo 24:6.\nYehowa le mɔfiame si amewo hiã le agbe me la nam wo le xexea me godoo (Kpɔ memama 16, 17)\n16, 17. Tɔtrɔ siwo wowɔ nyitsɔ laa dometɔ kae doa dzidzɔ na wò, eye nu ka tae?\n16 Bu tɔtrɔ siwo míewɔ nyitsɔ laa le míaƒe agbalẽwo ŋu la dometɔ aɖewo ŋu kpɔ. Edoa dzidzɔ na mí ŋutɔ be míana míaƒe agbalẽ dzeani siwo ɖea vi na amewo la wo le ɖaseɖiɖidɔa me. De ŋugble le mɔ̃ɖaŋunutovɛ yeye siwo zãm míele tsɔ le gbeƒã ɖem nya nyuia egbea hã ŋu kpɔ. Le kpɔɖeŋu me, míaƒe Internet nyatakakadzraɖoƒe jw.org le kpekpem ɖe ame gbogbowo ŋu hele vi ɖem na wo. Tɔtrɔ siawo katã ɖe ale si gbegbe Yehowa lɔ̃a amewo hetsɔa ɖe le eme na wo vevie fia.\nMíedaa akpe ɖe hehe nyui siwo míexɔna le míaƒe Bibliasrɔ̃suku vovovoawo me ta\n17 Míekpɔa dzidzɔ ɖe tɔtrɔ siwo wowɔ le míaƒe kpekpewo ŋu be míakpɔ ɣeyiɣi na ƒometadedeagu alo ɖokuisinusɔsrɔ̃ hã ŋu. Nenema kee míekpɔa ŋudzedze ɖe tɔtrɔ siwo wowɔ le míaƒe takpekpe suewo kple gãwo ŋu la ŋu. Nyonyom ko wole ɖe edzi ƒe sia ƒe! Míedaa akpe hã ɖe hehe nyui siwo míexɔna le míaƒe Bibliasrɔ̃suku vovovoawo me ta. Trɔtrɔ siawo katã ɖee fia be Yehowa le mɔ fiam eƒe habɔbɔa, eye wòle atsyɔ̃ ɖom na gbɔgbɔmeparadisoa geɖe wu!\nALE SI MÍAKPE ASI ÐE MÍAƑE GBƆGBƆMEPARADISOA ŊU BE WÒAGANYO ÐE EDZI\n18, 19. Nu kae míawɔ be míaƒe gbɔgbɔmeparadisoa naganya kpɔ ɖe edzi?\n18 Yehowa na mɔnukpɔkpɔ mí be míakpe asi ɖe míaƒe gbɔgbɔmeparadisoa ŋu be wòaganya kpɔ ɖe edzi. Gake aleke míate ŋu awɔ esia? Eyae nye be míaɖe gbeƒã Fiaɖuƒe ŋuti nya nyuia dzonɔamemetɔe ahawɔ nusrɔ̃la geɖewo. Ɣesiaɣi si míekpe ɖe ame aɖe ŋu wòva zu Mawu subɔla la, míele asi kpem ɖe gbɔgbɔmeparadisoa ŋu be wòakeke ta.—Yesaya 26:15; 54:2.\n19 Nu bubu si míawɔ be gbɔgbɔmeparadisoa naganyo ɖe edzie nye be míaku kutri atu Kristotɔwo ƒe nɔnɔme nyuiwo ɖo. Esia nana míaƒe gbɔgbɔmeparadisoa dzroa amewo. Zi geɖe la, menye Biblia me sidzedze si su mía si koe hea amewo o, ke boŋ míaƒe agbenɔnɔ dzadzɛ kple nuwɔwɔ le ŋutifafa me ye hea amewo vaa habɔbɔa gbɔ gbã, hafi emegbe wotena ɖe Yehowa kple Yesu siaa ŋu.\nÀte ŋu akpe asi ɖe gbɔgbɔmeparadisoa ŋu be wòakeke ta (Kpɔ memama 18, 19)\n20. Le Lododowo 14:35 ƒe nya nu la, nu kae wòle be wòanye míaƒe didi vevie?\n20 Aleke gbegbe Yehowa kple Yesu kpɔa dzidzɔe nye esi ne wokpɔ míaƒe gbɔgbɔmeparadiso dzeani la. Dzidzɔ si míekpɔna egbea ne míedzea agbagba be míaɖo atsyɔ̃ na míaƒe gbɔgbɔmeparadisoa nye dzidzɔ gã si míava kpɔ le etsɔme ne míetrɔ anyigba bliboa wòzu paradiso ŋutɔŋutɔ la ƒe kakɛ aɖe ko. Mina Lododowo 14:35 me nyawo nanɔ susu me na mí ɣesiaɣi; afi ma gblɔ be: “Subɔvi si wɔa nu le nunya me la ƒe nue dzea fia ŋu.” Neva eme be míadze nunya esi míele nu sia nu si míate ŋui wɔm be míana míaƒe gbɔgbɔmeparadisoa naganyo ɖe edzi!\nMawu ƒe “afɔɖodzinu”: Nya sia ku ɖe anyigba la ŋu. Wogazã nya sia tsɔ ɖɔ blema gbedoxɔ si nɔ Yerusalem la hã\nGbɔgbɔmegbedoxɔ: Enye tadedeagu vavãtɔ ƒe ɖoɖo si Yehowa wɔ na eƒe amewo be woasubɔe le mɔ si dzea eŋu nu\nGbɔgbɔmeparadiso: Enye ŋutifafa ƒe nɔnɔme tɔxɛ si me Yehowa na eƒe amewo le\nƉoe Ɖe Amewo Ɖoe Ɖe Amewo Kpe Asi Ðe Míaƒe Gbɔgbɔmeparadisoa Ŋu Be Wòaganyo Ðe Edzi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2015\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2015\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 2015


GBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Maltese Maya Moore Myanmar Nepali Ngabere Norwegian Nyaneka Nzema Otetela Papiamento (Aruba) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tshiluba Tsonga Turkish Tuvaluan Twi Tzotzil Ukrainian Umbundu Uzbek Vietnamese Wayuunaiki Xhosa Yoruba Zande Zulu\nNYATI SI LE AKPAA DZI | AƲAWƆWƆ SI TRƆ XEXEA\nXexemeʋa Gbãtɔ ke le November 11, 1918 dzi. Amewo tu woƒe dɔwɔƒewo, eye woɖu ɣe le ablɔwo dzi. Gake aseyetsotsoa menɔ anyi eteƒe didi o. Xexemeʋa la ƒe keke kple makemake ko dɔvɔ̃ dziŋɔ aɖe va wu ame geɖe wu ame siwo ku le tukpewo nu.\nDɔvɔ̃ sia si wona ŋkɔe be Spaniatɔwo ƒe dzamezã la dze asrafowo dzi le aʋagbedzi le France, le June 1918 me, eye wòwu ame geɖe. Ɣeyiɣi kpui aɖe megbe la, ale si gbegbe wònye dɔvɔ̃ wuamee la va dze kɔtɛ. Le kpɔɖeŋu me, le ɣleti ʋɛ aɖewo ko me la, Amerika-srafo siwo dɔvɔ̃a wu le France la sɔ gbɔ wu esiwo ku le futɔwo si me. Esi aʋaa ke eye asrafowo gbɔ va aƒe la, dɔlékuia nɔ wo ŋu wotsɔ yi aƒe, si wɔe be dɔvɔ̃a kaka ɖe xexea me godoo le ɣeyiɣi kpui aɖe ko me.\nDɔwuame kple ganyawo ƒe sesẽ ɖe kpe na amewo le ƒe siwo kplɔ aʋaa ɖo la me. Dɔ nɔ Europatɔ geɖe wum esime aʋaa ke le ƒe 1918 me. Kaka ƒe 1923 naɖo la, asixɔxɔ aɖeke megava nɔ Germanytɔwo ƒe ga si woɖuna ŋu o. Ƒe ade megbe la, ganyawo gblẽ le xexea me godoo. Eye mlɔeba le ƒe 1939 me la, xexemeʋa evelia fe ati. Le mɔ aɖewo nu la, enye xexemeʋa gbãtɔ ƒe dziyiyi. Ame kae nɔ megbe na xexemekuxi mawo katã?\nŊKEKE MAMLƐAWO ƑE DZESI LA\nBiblia me nyagblɔɖiwo kpe ɖe mía ŋu míenya nu si le megbe na xexemenudzɔdzɔ ɖedzesi aɖewo, eye esia ƒe kpɔɖeŋu ɖekae nye Xexemeʋa Gbãtɔ. Yesu Kristo gblɔe ɖi be ɣeyiɣi aɖe ava, si me “dukɔ atsi tsitre ɖe dukɔ ŋu,” nuɖuɖu ave, eye dɔvɔ̃wo awu amewo le anyigbaa ƒe teƒeteƒewo. (Mateo 24:3, 7; Luka 21:10, 11) Egblɔ na eƒe nusrɔ̃lawo be nudzɔdzɔ dziŋɔ mawo anye ŋkeke mamlɛawo ƒe dzesi. Esia ŋuti numeɖeɖe bubuwo le Nyaɖeɖefia ƒe agbalẽa me, eye wòɖee fia be aʋa aɖe si dzɔ le dziƒo lae na xaxa siawo va anyigba dzi.—Kpɔ aɖaka si ƒe tanyae nye “Aʋa Dzɔ Le Dziƒo Kple Anyigba Dzi.”\nBiblia-gbalẽ sia me kee woƒo nu tso sɔdola ene, siwo ame aɖewo yɔna be Nyaɖeɖefia-gbalẽa me sɔdola eneawo, ŋu le. Sɔdola ene siawo dometɔ etɔ̃ le tsitre ɖi na nudzɔdzɔ siwo tututu Yesu gblɔ ɖi be woava dzɔ, siwo nye aʋawɔwɔ, dɔwuame kple dɔvɔ̃wo. (Kpɔ aɖaka si ƒe tanyae nye “Ðe Nyagblɔɖi Si Ku Ðe Sɔdola Eneawo Ŋu La Le Eme Vam Vavã?”) Eme kɔ ƒãa be xexemeʋa gbãtɔ lae nye nɔnɔme sesẽ siwo le edzi yim va de asi na egbea la ƒe gɔmedzedze. Eye Biblia ɖee fia be Satana ye le megbe na nu siawo katã. (1 Yohanes 5:19) Ðe woava xɔ ŋusẽ le esi gbe ɖeka?\nNyaɖeɖefia ƒe agbalẽa ka ɖe edzi na mí hã be “ɣeyiɣi vi aɖe koe” le Satana si. (Nyaɖeɖefia 12:12) Esia tae dzi le ekum ŋutɔ eye wòle fukpekpe manyagblɔ hem va anyigbadzitɔwo dzi ɖo. Gake fukpekpe mawo ke gaɖoa kpe edzi be ɣeyiɣi vi aɖe koe susɔ na Satana.\nWOAGBLẼ ABOSAM ƑE DƆWƆWƆWO ME\nNudzɔdzɔ ɖedzesi aɖee Xexemeʋa Gbãtɔ nye le amegbetɔwo ƒe ŋutinya me vavã. Ehe dzidzime aɖe si me dukɔ blibowo kpe asi ɖe aʋawɔwɔ ŋu le la vɛ, womu dziɖuɖuwo ƒu anyi, eye womegakana ɖe dziɖuɖumegãwo dzi o. Eganye kpeɖodzi sẽŋu be wonya Satana le dziƒo. (Nyaɖeɖefia 12:9) Eye xexemedziɖula makpɔmakpɔ sia wɔa nu abe ŋutasẽdziɖula aɖe si nyae kɔtɛ be esusɔ vie woaɖe ye ɖa le zi dzi la ene. Ne ɣeyiɣi si susɔ nɛ la wu enu la, ekema nɔnɔme sesẽ siwo katã me tom ameƒomea le tso Xexemeʋa Gbãtɔ dzi la hã awu enu mlɔeba.\nBiblia me nyagblɔɖiwo me vava ate ŋu ana kakaɖedzi wò be míaƒe Fia Yesu Kristo, si le dzi ɖum le dziƒo la, ‘agblẽ Abosam ƒe dɔwɔwɔwo me’ kpuie. (1 Yohanes 3:8) Fifia gɔ̃ hã la, ame miliɔn geɖewo doa gbe ɖa be Mawu Fiaɖuƒea nava. Wò hã èdoa gbe ɖa nenema? Dzidzɔtɔe la, Fiaɖuƒe ma ana nuteƒewɔlawo nakpɔ eteƒe woawɔ Mawu ƒe lɔlɔ̃nu le anyigba dzi, ke menye Satana ƒe lɔlɔ̃nu o. (Mateo 6:9, 10) Le Mawu Fiaɖuƒea te la, womagase aʋawɔwɔ ŋkɔ kaka wòayi xexemeʋa nye ge o! (Psalmo 46:10) Srɔ̃ nu tso Fiaɖuƒe ma ŋu fifia be nànɔ agbe akpɔ ale si ŋutifafa ava xɔ anyigba dzii la teƒe!—Yesaya 9:5, 6.\nAʋa Dzɔ Le Dziƒo Kple Anyigba Dzi\nƑe alafa 19 sɔŋ hafi Xexemeʋa Gbãtɔ nadzɔ la, Satana ɖe “xexea me fiaɖuƒewo katã” fia Yesu be yeatsɔ wo anae. (Mateo 4:8, 9) Yesu meɖe mɔ tetekpɔ ma ɖu edzi o, eye emegbe la, egblɔ tso Abosam ŋu be eyae nye “xexea dzi ɖula.” (Yohanes 14:30) Gakpe ɖe eŋu la, apostolo Yohanes ŋlɔ bena “xexe blibo la katã le vɔ̃ɖitɔ la ƒe ŋusẽ te.”—1 Yohanes 5:19.\nNe Satana Abosam kpɔ ŋusẽ ma gbegbe ɖe xexea dzi la, ɖe masɔ be míaƒo nya ta be ewɔ akpa aɖe ya teti le xexemeʋa gbãtɔ si dzɔ kpakple emetsonu wɔnublanui siwo kplɔe ɖo la me oa? Le nyateƒe me la, Nyaɖeɖefia ƒe agbalẽa ɖee fia be Satanae le megbe na xaxa siwo le edzi yim le anyigba dzi tso ƒe 1914 me ke. Woƒo nu tso nudzɔdzɔa ŋu le Nyaɖeɖefia ta 12 lia me. Eŋutinya ʋɛ aɖewoe nye esiwo gbɔna:\nKpukpui 7 Aʋa dzɔ le dziƒo ɖe Mixael (Yesu Kristo) kple ʋɔ driba la (Satana) dome.\nKpukpui 9 Wotsɔ Abosam, “si le anyigba dzi nɔlawo katã blem la,” ƒu gbe ɖe anyigba.\nKpukpui 12 “Baba na anyigba kple atsiaƒu, elabena Abosam ɖi va mia gbɔ, eye dzi le ekum vevie, elabena enya be ɣeyiɣi vi aɖe koe le ye si.”\nBiblia ƒe akɔntabubu kple xexemenudzɔdzɔwo ɖee fia be esi woɖo Mawu Fiaɖuƒea anyi le dziƒo le ƒe 1914 me megbee aʋa sia dzɔ le dziƒo. * Eya ta ƒe vevi ma mee aʋa dzɔ le dziƒo kple anyigba dzi hã.\n^ mm. 20 Kpɔ agbalẽ si nye Nuka Tututue Nye Biblia ƒe Nufiafia? ƒe ta 8 lia. Yehowa Ðasefowoe tae.\nÐe Nyagblɔɖi Si Ku Ðe Sɔdola Eneawo Ŋu La Le Eme Vam Vavã?\nSɔ ɣi la kple edola si nye fia le dziƒo. Fia, Yesu Kristo ŋutɔe le aʋa wɔm be yeaʋli dzɔdzɔenyenye ta. (Psalmo 45:5) Dɔ gbãtɔ si kpɔ eŋkumee nye be wòanya Satana kple eƒe gbɔgbɔ vɔ̃wo ɖa le dziƒowo.—Nyaɖeɖefia 6:2; 12:9.\nSɔ si biã hɛ̃ la kple edola si wona ŋusẽe be “wòaɖe ŋutifafa ɖa le anyigba dzi.” (Nyaɖeɖefia 6:4) Tso ƒe 1914 me ke la, ameƒomea le fu kpem le aʋa siwo nu gbe tsotso la me. Esi Xexemeʋa Gbãtɔ ke ƒe 21 pɛ ko megbe la, xexemeʋa evelia fe ati, eye ame siwo tsi eme la sɔ gbɔ wu ame siwo ku le xexemeʋa gbãtɔa me. Le akɔntabubu aɖe nu la, ame siwo ade miliɔn 60 ye ku le Xexemeʋa II me. Tso ƒe 1945 me la, aʋawo gadzɔna le anyigba ƒe teƒeteƒewo, eye wo nu sẽna nenema ke. Ŋutinyaŋlɔla aɖewo gblɔ be ame miliɔn alafa ɖeka kple edzivɔwoe ku le aʋa siwo dzɔ le ƒe alafa 20 lia me la me.\nSɔ yibɔ la kple edola si si nudanu le la le tsitre ɖi na dɔwuame. (Nyaɖeɖefia 6:5, 6) Le xexemeʋa gbãtɔa me la, Germanytɔ 750,000 ku le dɔwuame ta, le esi Dukɔ Wɔɖekawo xe mɔ be woagatsɔ nuɖuɖu ayi dukɔa me o ta. Dɔ wu Russiatɔ miliɔn eve kple edzivɔ woku le ƒe 1921 me, eye nenema kee wòdzɔ le teƒe bubuwo hã. Akɔntabubu aɖe ɖee fia be ame siwo katã ku le dɔwuame ta le ƒe alafa 20 lia me la ade miliɔn 70 sɔŋ. Eye ɖevi miliɔn etɔ̃ kple edzivɔ siwo mexɔ ƒe atɔ̃ o la kuna ƒe sia ƒe le nunyuimakpɔɖu ta.\nSɔ si fu kpii la kple edola si tsɔa dɔvɔ̃ wua amewoe. (Nyaɖeɖefia 6:8) Dɔvɔ̃ gbãtɔ si gblẽ nu wu le ƒe alafa 20 lia mee nye Spaniatɔwo ƒe dzamezã. Womenya ame agbɔsɔsɔme si tututu wòwu o, gake akɔntabubu aɖe ɖee fia be ewu ame siwo ade miliɔn 50. Agbalẽ aɖe gblɔ be: “Dɔvɔ̃ sia si keke ta de afi sia afi la nye afɔku siwo dzi ŋɔ wu le ŋutinya me la dometɔ ɖeka. Axatome kple aŋɔme tete dɔvɔ̃ (si woyɔ be bubonic plague) gɔ̃ hã mewu ame agbɔsɔsɔme ma le ɣeyiɣi kpui ma gbegbe me o.” (Man and Microbes) Asrã, kple dɔxɔleameŋu siwo nye sakpate, yɔmekpe, kple bubuwo wu ame miliɔn alafa geɖe le ƒe alafa 20 lia me.


Biblica® Se aɖeke mebla Biblia zazã o Agbenya La™ Ester 1\nFia la gbe Fianyɔnu Vasti\n1 Fia Ahasuerus nye fia ɖe Media kple Persianyigbawo dzi. Eɖu fia ɖe dukɔ alafa ɖeka kple blaeve-vɔ-adre (127) dzi, tso India yi keke Kus. 2 Le ɣe ma ɣi me la, Fia Ahasuerus nɔ eƒe fiazikpui dzi le Susa mɔ gã la me. 3 Le eƒe fiaɖuɖu ƒe ƒe etɔ̃lia me la, eɖo kplɔ̃ gã aɖe ɖe Susa fiasã la me. Ekpe bubumewo, fiaŋumewo kple aʋakplɔlawo kple ame ŋkutawo tso Media kple Persia ƒe nutowo katã me. 4 Woɖu ŋkekenyui sia ŋkeke alafa ɖeka kple blaenyi (180) sɔŋ, eye wòɖe dziɖuɖu ƒe kesinɔnuwo kple bubu fia.\n5 Esi wowu ŋkekenyui gã sia ɖuɖu nu la, Fia la ɖo kplɔ̃ tɔxɛ na fiasã la me nɔlawo, amegãwo kple subɔlawo siaa, ŋkeke adre le xɔxɔnu si le abɔ la ŋgɔ le Susa mɔ gã la me. 6 Wotsi avɔ, ɣitɔ kple blɔtɔ siwo ŋu wosa aklala kple aɖabɛ dzĩtɔ ƒe kawo ɖo la ɖe klosalosigɛ siwo wowɔ ɖe sɔti siwo wotu kple kpe xɔasiwo me la ŋu. Sikazikpuiwo kple klosalozikpuiwo nɔ gbadzaƒe si wowɔ kple kpe xɔasi yibɔtɔwo, dzĩtɔwo, ɣitɔwo kple aŋgbaɖiɖitɔwo. 7 Wona wain ameawo ɖe sikakplu siwo to vovo tso wo nɔewo gbɔ la me. Wain si fia la na amewo la sɔ gbɔ ŋutɔ. 8 Le fia la ƒe sedede nu la, ame sia ame ano wain agbɔsɔsɔ si eya ŋutɔ di be yeano la. Fia la ɖo na eƒe ahakulawo be woaɖe asi le ame sia ame ŋu wòawɔ nu si dze eŋu.\n9 Fianyɔnu Vasti hã ɖo kplɔ̃ gã aɖe na nyɔnu siwo nɔ Fia Ahasuerus ƒe fiasã la me ɣe ma ɣi tututu.\n10 Le ŋkeke adrea gbe esime wain na be Fia Ahasuerus mu aha afã kple afã, eye wònɔ dzidzɔ kpɔm la, eyɔ ŋutsusubɔla adre siwo wotia be woanɔ esubɔm la va eɖokui gbɔe. Ame siawoe nye Mehuman, Bizta, Harbona, Bigta, Abagta, Zetar kple Karkas. 11 Fia la ɖe gbe na wo be woakplɔ Fianyɔnu Vasti vɛ, wòaɖɔ eƒe fiakuku, ale be ameawo katã nakpɔ eƒe tugbedzedze. Nyateƒe, Fianyɔnu Vasti dze tugbe ŋutɔŋutɔ. 12 Ke esi dɔlawo gblɔ nɛ be fia la be wòava la, egbe meyi o. Fia la do dɔmedzoe ŋutɔ.\n13 Ke asi wònye woƒe kɔnu be fia la naxɔ aɖaŋu le se kple afiatsotso ƒe nyawo me le ame siwo nya se nyuie gbɔ la, eƒo nu kple nunyala siwo se ɣeyiɣiawo gɔme nyuie. 14 Fiaŋume siwo fia la ƒo nu kplii la woe nye, Karsena, Setar, Admata, Tarsis, Meres, Marsena kple Memukan. Ame adre siawoe nye Persia kple Media bubumewo, wonye ame siwo tena ɖe fia la ŋu kpokploe, eye wonye ame siwo si ɖoƒe kɔkɔtɔwo kekeake le le fiaɖuƒe la me.\n15 Fia la bia wo be, “Le sea nu ɖe, nu ka wòle be woawɔ Fianyɔnu Vasti? Mewɔ ɖe gbe si Fia Ahasuerus ɖo ɖee to ŋutsu tatawo dzi la dzi o.”\n16 Memukan ƒo nu ɖe bubumeawo nu gblɔ be, “Fianyɔnu Vasti da vo, menye ɖe fia la ɖeɖe ko ŋu o, ke boŋ ɖe fiaŋume ɖe sia ɖe kple ame sia ame si le Fia Ahasuerus ƒe fiaɖuƒea me la ŋu. 17 Ne Persia kple Media nyɔnu ɖe sia ɖe se nu si Fianyɔnu Vasti wɔ ɖe fia la ŋu la, woade asi aglãdzedze me ɖe wo srɔ̃wo ŋu, eye wòagblɔ be Fia Ahasuerus ɖe gbe be woakplɔ Fianyɔnu Vasti va ye ŋkume, gake egbe vava. 18 Hafi zã nado la, mí, wò aɖaŋuɖolawo katã srɔ̃wo ase nu si fiasrɔ̃ la wɔ, eye woade asi nuƒoƒo me na mí bubumewo, wo srɔ̃wo hã nenema tututu, ekema vlodoame kple dɔmedzoe koe anɔ wò fiaɖuƒe blibo la me. Nuwuwu manɔ anyi na amemabumabu kple tɔtɔ sia o, 19 eya ta míele edom ɖa be, ne fia la lɔ̃ la, ekema nàde se tɔxɛ aɖe na Mediatɔwo kple Persiatɔwo, se si womate ŋu atrɔ gbeɖegbeɖe o la, be Fianyɔnu Vasti magado ɖe Fia Ahasuerus ŋkume gbeɖegbeɖe o, eye nàtia fianyɔnu bubu si nyo wu Vasti. 20 Ne wode se sia le wò fiaɖuƒe gã la me la, nyɔnuwo ade bubu wo srɔ̃ŋutsuwo ŋu tso tsitsiawo dzi va se ɖe ɖeviawo dzi.”\n21 Fia la kple eƒe aɖaŋuɖolawo kpɔ ŋudzedze le Memukan ƒe aɖaŋuɖoɖo la ŋu, ale fia la wɔ ɖe Memukan ƒe susu la dzi. 22 Woɖo agbalẽwo ɖe nuto ɖe sia ɖe me le fiaɖuƒe la me le gbegbɔgblɔ ɖe sia ɖe me, eye wote gbe ɖe edzi le gbegbɔgblɔ ɖe sia ɖe me be ŋutsu ɖe sia ɖe naɖu eƒe aƒe dzi, eye wòana ame sia ame nade bubu eŋu abe aƒea ƒe tatɔ ene.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Icelandic Igbo Indonesian Italian Japanese Kirghiz Korean Latvian Lithuanian Norwegian Papiamento (Curaçao) Polish Portuguese Punjabi Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian Urdu\n“KE, NƆVIWO, MÍELE DIDIM BENA, MIANƆ NUMANYAMANYA ME LE AMESIWO DƆ ALƆ̃ LA ŊUTI O, BENE MIAGAXA NU, ABE AME BUBU, SIWO MƆKPƆKPƆ MELI NA O LA ENE O.”—TESALONIKATƆWO I, 4:13.\nMƆKPƆKPƆ le Biblia me na amesiwo ku. Amesiwo Yesu fɔ ɖe tsitre, kpakple eƒe nufiafiawo ɖee fia be ɣeyiɣi aɖe gbɔna si me woagbɔ agbe ame kukuwo. (Mateo 22:23-33; Marko 5:35, 36, 41, 42; Luka 7:12-16) Aleke wòle be mɔkpɔkpɔ sia nakpɔ ŋusẽ ɖe mía dzii? Apostolo Paulo ƒe nya siwo dze le etame ɖee fia be mɔkpɔkpɔ sia ate ŋu afa akɔ na ame ne lɔlɔ̃tɔ aɖe ku.\nNe wò lɔlɔ̃tɔ aɖe ku kpɔ la, ɖikeke mele eme o be èse veve si nublanuinya sia hena vɛ. Theresa, amesi srɔ̃ si xɔ ƒe 42 ku esime woko dzi nɛ vɔ megbe kpuie la gblɔ be: “Eɖi ɖem ŋutɔ! Gbã la, vɔvɔ̃ ɖom ale gbegbe. Emegbe meva nɔ veve gã aɖe si nu nɔ sesẽm ɖe edzi la sem esi ɣeyiɣiawo va nɔ yiyim. Mefaa avi vevie.” Ðe nuwɔwɔ le mɔ mawo nu fia be mèka ɖe Yehowa ƒe ŋugbe si wòdo be yeafɔ ame kukuwo ɖe tsitre dzi se oa? Ðe Paulo ƒe nyawo fia be menyo be woafa konyi oa?\nKonyifafa ƒe Kpɔɖeŋu Siwo Le Biblia Me\nMíakpɔ ŋuɖoɖo na biabia siawo ne míedzro konyifafa ƒe kpɔɖeŋu siwo le Biblia me la me. Le nuŋlɔɖiawo dometɔ geɖe me la, wofa konyi ɣeyiɣi aɖe sinu le ƒometɔ kplikplikpli ƒe ku megbe. (Mose I, 27:41; 50:7-10; Psalmo 35:14) Zi geɖe la, seselelãme siwo wotsɔ fa konyi siawoe nu sẽ ale gbegbe.\nBu ŋutsu mawuvɔ̃la siwo fa woƒe lɔlɔ̃tɔwo ŋu kpɔ. Le kpɔɖeŋu me, Abraham xɔ Mawu dzi se vevie be ate ŋu afɔ ame kukuwo ɖe tsitre. (Hebritɔwo 11:19) Togbɔ be kakaɖedzi sẽŋu sia nɔ esi hã la, ‘efa konyi hefa Sara.’ (Mose I, 23:1, 2) Esi Yakob viŋutsuwo da alakpa gblɔnɛ be via Yosef si wòlɔ̃na vevie ku la, Yakob ‘dze eƒe awu hefae ʋuu.’ (Mose I, 37:34, 35) Le ƒe geɖe megbe kura gɔ̃ hã la, viaŋutsu si gbɔ melɔ̃a nu le o ƒe ku gatena ɖe Yakob dzi kokoko! (Mose I, 42:36-38) Fia Dawid hã xa nu vevie le gaglãgbe le viaŋutsu eve siwo nye Amnon kple Absalom ƒe ku ta. Togbɔ be wo ame evea siaa he fukpekpe va Dawid kple eƒe ƒomea dzi hã la, wogakpɔtɔ nye viawo, ale be woƒe ku na wòxa nu vevie ŋutɔ.—Samuel II, 13:28-.39; 19:1.\nƔeaɖewoɣi la, Israel dukɔa katã faa konyi abe alesi wòdzɔ esi Mose ku ene. Mose V, 34:8 gblɔ na mí be Israel-viwo fa nɛ ŋkeke 30 sɔŋ.\nMlɔeba la, Yesu Kristo ƒe kpɔɖeŋu hã li. Exɔlɔ̃ vevi Lazaro ku. Eye esi Yesu kpɔ alesi Lazaro nɔvinyɔnu Marta kple Maria, kple wo xɔlɔ̃wo nɔ avi fam la, ‘eƒe gbɔgbɔ xa nu, eye eƒe dzi ʋuʋu.’ Togbɔ be Yesu nyae be yele agbe gbɔ ge ye xɔlɔ̃a kpuie hã la, ‘efa avi.’ Yesu lɔ̃ exɔlɔ̃ Marta kple Maria. Eyata ete ɖe edzi vevie esi wòkpɔ alesi wonɔ nu xam le wo nɔviŋutsu ƒe kua ta.—Yohanes 11:33-36.\nAbraham, Yakob, Dawid, kple Yesu siaa xɔ Yehowa kple eƒe ŋugbedodowo dzi se vevie, ke hã woxa nu. Ðe woƒe konyifafa ɖee fia be wogbɔdzɔ le gbɔgbɔ mea? Ðe woƒe nuxaxa alea fia be womexɔ tsitretsitsia dzi se oa? Kura o! Konyifafa nye nuwɔna si sɔ ne lɔlɔ̃tɔ ku na ame.\nNusita Míefaa Konyi\nMawu meɖoe gbeɖe be ame naku o. Gɔmedzetameɖoɖo si nɔ Yehowa si wòɖe gblɔ na Adam kple Xawa enye be woatrɔ anyigba katã wòazu paradiso dzeani si me ƒome kpɔdzidzɔ si me lɔlɔ̃ le la nanɔ. Ne srɔ̃tɔ gbãtɔ siawo ɖoe koŋ gbe toɖoɖo Yehowa ko hafi woaku. (Mose I, 1:28; 2:17) Nublanuitɔe la, Adam kple Xawa gbe toɖoɖo, eye woƒe tomaɖomaɖoa na ‘ku va amewo katã dzi.’ (Romatɔwo 5:12; 6:23) Eyata ku nye futɔ vɔ̃ɖi si womeɖo be wòanɔ anyi hafi o.—Korintotɔwo I, 15:26.\nEkema esɔ be lɔlɔ̃tɔ ƒe ku kpata nye nuxaxa sesẽ na amesiwo amea ku na. Ena wotsia akogo ŋutɔ le agbe me. Theresa si nye ahosi si míeyɔ do ŋgɔ gblɔ le srɔ̃a si ku ŋu be: “Meka ɖe edzi be magakpɔe le tsitretsitsia me, gake mesusunɛ fifia ŋutɔ. Ema koŋue veam ale gbegbe.” Dzila ƒe ku ate ŋu aɖo ŋku mía ŋutɔwo ƒe ku dzi na mí. Gake sɔhɛ ƒe ku vena wu, vevietɔ le alesi menɔ agbe yi ŋgɔe o ta.—Yesaya 38:10.\nẼ, ku menye dzɔdzɔmenu o. Ele be woakpɔ mɔ na veve si wòdona na ame, eye Yehowa mebua konyifafa be enye tsitretsitsi dzi maxɔse o. Abe alesi míekpɔe le Abraham, Yakob, Dawid, Israel-dukɔa, kple Yesu ƒe kpɔɖeŋuawo me ene la, dzi ƒe vevesese si míaɖe fia gaglãa mefia be míegbɔdzɔ le gbɔgbɔ me o. *\nKe hã togbɔ be mí Kristotɔwo míexaa nu ne ame ku na mí hã la, míexaa nu “abe ame bubu, siwo mɔkpɔkpɔ meli na o la ene o.” (Tesalonikatɔwo I, 4:13) Míexaa nu wògbɔa eme o, elabena míenya nɔnɔme si me ame kukuwo le. Míenya be womele veve sem alo le fu kpem o, ke boŋ wòle nɔnɔme si le abe alɔ̃dɔdɔ yi eme ʋĩ ene me. (Nyagblɔla 9:5; Marko 5:39; Yohanes 11:11-14) Kakaɖedzi blibo le mía si hã be Yesu si “nye tsitretsitsi la kple agbe la,” awɔ eƒe ŋugbedodo dzi agbɔ agbe ‘amesiwo katã le ŋkuɖodziyɔdowo me.’—Yohanes 5:28, 29; 11:24, 25.\nEyata ne èle konyi fam le ɣeyiɣi sia me la, enyanya be Yehowa se wò vevesesea gɔme nefa akɔ na wò. Sidzedze sia kple tsitretsitsi mɔkpɔkpɔ si le asiwò nafa wò nuxaxa nu ahakpe ɖe ŋuwò nàkpe akɔ kple wò lɔlɔ̃tɔa ƒe ku.\n^ mm. 15 Ne èhiã alesi woakpe akɔ kple nuxaxa ƒe kpekpeɖeŋu la, ke kpɔ agbalẽ gbadza si nye Ne Wò Lɔlɔ̃tɔ aɖe Ku, si Yehowa Ðasefowo ta, ƒe axa 14-19.\nƉoe Ɖe Amewo Ɖoe Ɖe Amewo Ðe Wògblẽ be Woafa Konyia?\ng01 7/8 axa 30-31


Dɔwɔwɔwo 3 - Holy Bible [Ewe Bible (BEE)]\nGbe ɖeka le ɣetrɔ ga etɔ̃ me la, Petro kple Yohanes yi gbedoxɔ la me be yewoaɖado gbe ɖa abe ale si wowɔnɛ ɖaa ene.\nEsi woɖo gbedoxɔa gbɔ la, wokpɔ tekunɔ aɖe si wokɔ va da ɖe agbo si woyɔna be “Agbo Nyui” la nu. Amea nye tekunɔ tso eƒe dzɔdzɔme ke eye gbe sia gbe la eƒe ƒometɔwo kɔnɛ va dana ɖe agbo sia nu be wòabia nu le afi ma.\nEsi Petro kple Yohanes to tekunɔ sia ŋu va yina ko la, edo ɣli bia wo be woana ga ye.\nPetro kple Yohanes trɔ kpɔe dũ eye Petro gblɔ nɛ be, “Nɔvi, fɔ ta nãkpɔ míaƒe ŋkume.”\nTekunɔ la fɔ ŋku ɖe wo dzi gãa henɔ mɔ kpɔm be woana ga ye.\nPetro gblɔ nɛ be, “Nɔvi, klosalo kple sika mele asinye o, ke nu si le asinye lae mana wò. Le Yesu Kristo, Nazaretitɔ la ƒe ŋkɔ me, tsi tre nãzɔ azɔli.”\nAle Petro do asi ɖa lé tekunɔ la ƒe alɔnu be wòatsi tre. Kasia dɔnɔ la kpɔ be ŋusẽ ɖo yeƒe afɔ kple drikame ŋu.\nAle wòti kpo, tsi tre hede asi azɔlizɔzɔ me. Enɔ kpo tim nɔ zɔzɔm alea henɔ Mawu kafum eye wòdze Petro kple Yohanes yome ge ɖe gbedoxɔa me.\nAme siwo katã kpɔ ame sia wònɔ zɔzɔm nɔ Mawu kafum la\nde dzesii be eyae nye ŋutsu ma si nɔa nu biam le gbedoxɔ la ƒe agbo si woyɔna be ‘Nyui’ la nu; woƒe nu ku eye woƒe mo wɔ yaa le nu si dzɔ ɖe edzi la ŋu. Petro gblɔ mawunya na ame siwo le gbedoxɔ la me\nNuwɔametɔ sia nɔ Petro kple Yohanes ŋu kplikplikpli va ɖo gbedoxɔa ƒe akpa si woyɔna be Salomo ƒe Akpata la me eye ameha la ƒo zi va wo gbɔ le afi ma. Le afi sia la, ame sia ame tɔ te ɖi nɔ nu wɔnuku sia teƒe kpɔm kple vɔvɔ̃.\nEnumake Petro wɔ mɔnukpɔkpɔ sia ŋutidɔ heƒo nu na ameha la. Egblɔ na wo be, “Israeltɔwo, nu ka ta nuwɔna sia wɔ nuku na mi alea gbegbe eye miebu be ŋusẽ tɔxɛ aɖee le míawo ŋutɔwo si alo míaƒe kɔkɔenyenye tae míete ŋu da gbe le ame sia ŋu ale be wòte ŋu le zɔzɔm hã?”\nMedi be eme nakɔ na mi nyuie be Mawu si nye Abraham, Isak, Yakɔb kple mía tɔgbuitɔgbuiwo ƒe Mawu lae da gbe le ame sia ŋu be yeatsɔ ade bubu eƒe subɔla Yesu Kristo ŋu. Yesu Kristo siae nye ame si gbɔ miawo miegbe nu le le Pilato ŋkume, togbɔ be Pilato dze agbagba ale gbegbe be yeaɖe asi le eŋu, aɖe eƒe agbe tso ku me hafi hã.\nMedze mia ŋu be wòaɖe asi le Ame Kɔkɔe vɔ̃mawɔla sia ŋu o, ke boŋ miebia be wòaɖe asi le hlɔ̃dola ŋu boŋ.\nẼ, miewu ame si me agbe doa go tsona la, gake Mawu fɔe ɖe tsitre tso ame kukuwo dome. Nye kple Yohanes míate ŋu aɖi ɖase kɔtee le esia ŋu be esi miewui vɔ la, míedo goe, agbagbe, ŋkume kple ŋkume.\n”Yesu ƒe ŋkɔe da gbe le dɔnɔ sia ŋu. Miawo ŋutɔ mienya nuwɔametɔ si ƒomevi wònye va yi. Le nyateƒe me la, Yesu dzixɔse si Mawu ŋutɔ na mí la ƒe ŋusẽ mee dɔnɔ sia kpɔ hayahaya blibo sia tsoe.”\n“Nɔviwo, menya be nu si miewɔ ɖe Yesu ŋu la, mienya hafi wɔe o. Nenema kee nye mia nunɔlawo hã.\nKe to wɔna siawo me la, Mawu na be nu siwo nyagblɔɖilawo gblɔ da ɖi be ele be Mesia la nakpe fu nenema la va eme pɛpɛpɛ.\nKe azɔ la nɔviwo, mitrɔ miaƒe susu kple nɔnɔme ɖe Mawu ŋu, eye mitsɔ mia ɖokuiwo nɛ ale be Mawu hã natsɔ miaƒe nu vɔ̃wo ake mi eye wòana be miakpɔ dzidzeme.\nGawu la, Mawu agaɖo Yesu miaƒe Mesia la ɖe mi\nẼ, abe ale si nyagblɔɖilawo gblɔe da ɖi xoxoxo ene la, ele be Yesu nanɔ dziƒo va se ɖe esime woaɖe nu vɔ̃ ɖa le nu sia nu ŋu keŋkekeŋ.\nMose hã gblɔe xoxo be, ‘Ɣeyiɣi gbɔna esi Mawu ŋutɔ aɖo nyagblɔɖila tɔxɛ aɖe ɖe mia dome abe nye Mose pɛpɛpɛ ene. Anyo na mi be miaɖo to ame sia ƒe gbe\nelabena woatsrɔ̃ ame sia ame si mase eƒe gbe awɔ ɖe edzi o.’\n“Samuel kple nyagblɔɖila bubuawo tso Samuel ŋɔli va ɖo fifia hã ƒo nu tso nu siwo le dzɔdzɔm egbegbe la ŋu.\nMiawoe nye nyagblɔɖila siawo ƒe dzidzimeviwo eye ŋugbe si Mawu do na mia tɔgbuiwo la, miawo hã miele eme. Mawu do ŋugbe na Abraham be, ‘Woayra xexeame blibo la to wò dzidzimeviwo dzi.’\nLe ŋugbedodo sia ta, esi Mawu ɖo via ɖe xexea me la, eɖoe ɖe Israel dukɔ la gbɔ gbã be wòakplɔ mi, miadzudzɔ nu vɔ̃ wɔwɔ, atrɔ va Mawu gbɔ.”


4 Mose 4 - Holy Bible [Ewe Bible 1913] - (4Mo 4)\nMiɖe Kehat viwo le Lewitɔwo dome, eye miŋlɔ woƒe xexlẽme le woƒe ƒomewo kple wo fofowo ƒe aƒewo nu.\nAmesiwo xɔ ƒe blaetɔ̃ kple vo vaseɖe ƒe blaatɔ̃, eye wodze na dɔwɔwɔ la, nawɔ Mawu ƒe agbadɔ la ŋu dɔwo.\nKehat viwo ƒe dɔ enye be, woakpɔ nu kɔkɔewo ƒe nu kɔkɔeawo dzi le Mawu ƒe agbadɔ la me.\nNe ameha la le hoho ge la, ekema Aron kple viaŋutsuwo nayi ɖe eme, eye woaɖe xɔmetsovɔ la atsyɔ na aɖaka, si me se la le,\neye woatsɔ nyogbalẽ atsyɔ edzi, emegbe woatsɔ aɖabɛ blɔtɔ akeke ɖe dzi, eye woade kpoawo eŋu.\nEye woakeke aɖabɛ blɔtɔ ɖe ŋkumeɖobolokplɔ̃ la dzi, emegbe woafɔ agbawo, nutɔgbawo, trewo kple goe, siwo me wokua nunovɔsa ɖo kpakple gbesiagbe boloawo ada ɖe edzi.\nEmegbe woatso nyagadzĩ atsyɔ nuawo dzi, eye woatsɔ nyogbalẽ abu edzi, eye woade kpoawo eŋu.\nEyome woabia akaɖiti la kple eŋu kaɖigbɛawo, ɖovulãnuawo kple ganuviawo kpakple amigoe, siwo kpe ɖe eŋu la, ɖe aɖabɛ blɔtɔ me;\nemegbe woabia nyogbalẽ ɖe eŋu, eye woatsɔe aɖo agbati dzi.\nWoakeke aɖabɛ blɔtɔ ɖe sikavɔsamlekpui la dzi, eye woatsɔ nyogbalẽ abu dzi, eye woade kpoawo eŋu.\nEmegbe woabia nusi wo katã ŋu dɔ wowɔna le kɔkɔeƒe la, ɖe aɖabɛ blɔtɔ me, eye woaxatsa nyogbalẽ ɖe wo ŋu, eye woatsɔ wo aɖo agbati dzi.\nEmegbe woalɔ afi le vɔsamlekpui la me, eye woakeke aɖabɛ dzĩtɔ ɖe edzi.\nEyome woafɔ eŋu nu, siwo ŋu dɔ wowɔna la, aɖa ɖe dzi, afilɔnuawo, gafloawo, sofiawo, zeawo kple vɔsamlekpui la ŋu nuwo katã, eye woatsɔ nyogbalẽ abu wo dzi, eye woade kpoawo eŋu.\nNe Aron kple viaŋutsuwo bia nu ɖe nu kɔkɔeawo kple wo ŋu nuawo katã ŋu va, eye ameha la le hoho ge la, eya ko hafi Kehat viwo nava atsɔ wo, bena womagaka asi nu kɔkɔeawo ŋu ahaku o. Esiawo nye Mawu ƒe agbadɔ la ŋu nusiwo Kehat-viwo natsɔ.\nEleazar, nunɔla Aron viŋutsu, ƒe dɔ enye be, wòakpɔ ami, si woade akaɖigbɛawo me, dzudzɔʋeʋẽedonu, gbesiagbe nuɖuvɔsa, ami sisi la, nɔƒe blibo la kple eme nu kɔkɔeawo katã kpakple wo ŋu nuwo dzi.\nEye Yehowa ƒo nu kple Mose kple Aron bena:\nMigana Kehat viwo natsrɔ̃ ɖa le Lewitɔwo dome o;\nke boŋ miwo ale na wo, bena ne wote ɖe nu kɔkɔewo ƒe nu kɔkɔeawo ŋu la, ne womagaku o. Aron kple viaŋutsuawo nayi ɖe eme, eye woafia amesiame ƒe da kple eƒe agbae.\nKe womegava eme akpa nu kɔkɔeawo aɖabaƒoƒo ɖeka pɛ hã, ne woava ku o.\nŊlɔ Gerson viwo ƒe xexlẽme hã le wo fofowo ƒe aƒewo kple woƒe ƒomeawo nu.\nTia amesiwo xɔ ƒe blaetɔ̃ kple vɔ vaseɖe ƒe blaatɔ̃, eye wodze na dɔwɔwɔ la xlẽ, bena woawɔ Mawu ƒe agbadɔ la ŋu dɔwo.\nGerson viwo ƒe dɔwɔwɔ kple woƒe nutsɔwo nye si:\nWoawoe atsɔ nɔƒe la ƒe kuntruawo kple Mawu ƒe agbadɔ la tamekuntruawo kple nyogbalẽ, siwo wotsɔ gba wo dzii, kpakple Mawu ƒe agbadɔ la ŋu vɔ,\nkpɔ, si ƒo xlã nɔƒe la kple vɔsamlekpui la godoo va kpe la ŋu vɔwo kple agbonuvɔ la, agbadɔ ŋu kawo kple eŋu nu bubuawo: woawɔ eŋu dɔwo katã.\nAlesi Aron kple viaŋutsuawo de se be, woatsɔ agbawo, eye woawɔ woƒe dɔwoe la, nenema ŋu Gerson viwo nawɔ woƒe do blibo la ɖo; miana amesiame ƒe agbae ɖekaɖeka.\nEsia enye Gerson viwo ƒe ƒome la ƒe dowo le Mawu ƒe agbadɔ la ŋu, eye Itamar, nunɔla Aron viŋutsu, nakpɔ wo dzi.\nEye tia Merari viwo xlẽ le woƒe ƒomewo kple wo fofowo ƒe aƒewo nu.\nTia amesiwo katã xa ƒe blaetɔ̃ kple vɔ vaseɖe ƒe blaatɔ̃, eye woate ŋu awɔ dɔ la xlẽ, bena woawo Mawu ƒe agbadɔ la ŋu dɔwo.\nDɔ, si le Mawu ƒe agbadɔ la ŋu na wo, enye be, woatsɔ nɔƒe la ƒe ʋuƒoawo kple gametiawo, sɔtiawo kple woƒe afɔawo,\nkpɔtiawo katã kple woƒe afɔawo, wo ŋu tsyoliwo kple wo ŋu kawo kpakple wo ŋu nuwo ka lã, eye woa wɔ wo ŋu dɔwo katã; miaha amesiame ƒe agba, si wòatsɔ lae ɖekaɖeka.\nEsia nye Merari viwo ƒe ƒome la ƒe dɔwo le Mawu ƒe agbadɔ la ŋu, eye Itamar, nunɔla Aron viŋutsu, nakpɔ wo dzi.\nEye Mose kple Aron kpakple ha la ƒe amegãwo tia Kehat viwo xlẽ le woƒe ƒomewo kple wo fofowo ƒe aƒewo nu.\nWoxlẽ amesiwo xɔ ƒe blaetɔ̃ kple vɔ vaseɖe ƒe blaatɔ̃, eye woate ŋu awɔ dɔ le Mawu ƒe agbadɔa ŋu la.\nAmesiwo wotia xlẽ le woƒe ƒomewo nu la, le ame akpe eve alafa adre blaatɔ̃.\nEsiawo nye amesiwo katã Mose kple Aron tia xlẽ le Kehat viwo ƒe ƒome la me, bena woawɔ dɔ le Mawu ƒe agbadɔ la ŋu, abe alesi Yehowa de se na Mose ene.\nEye wotia Gerson viwo xlẽ le woƒe ƒomewo kple wo fofowo ƒe aƒewo nu.\nWoxlẽ amesiwo katã xɔ ƒe blaetɔ̃ kple vɔ vaseɖe ƒe blaatɔ̃, eye woate ŋu awɔ dɔ le Mawu ƒe agbadɔa ŋu la.\nAmesiwo wotia xlẽ le woƒe ƒomewo kple wo fofowo ƒe aƒewo nu la, le ame akpe eve alafa ade blaetɔ̃.\nEsiawo nye amesiwo katã Mose kple Aron tia xlẽ le Gerson viwo ƒe ƒome la me, eye woate ŋu awɔ ɖɔ le Mawu ƒe agbadɔa ŋu la, abe alesi Yehowa de se ene.\nEye wotia Merari viwo xlẽ le woƒe ƒomewo kple wo fofowo ƒe aƒewo nu.\nAmesiwo wotia xlẽ le woƒe ƒomewo nu la, le ame akpe etɔ̃ alafa eve.\nEsiawo nye amesiwo Mose kple Aron tia xlẽ le Merari-viwo ƒe ƒome la me, abe alesi Yehowa de se na Mose ene.\nLewitɔ, siwo katã Mose kple Aron kpakple Israel-amegãwo tia le woƒe ƒomewo kple wo fofowo ƒe aƒewo nu,\neye woxɔ ƒe blaetɔ̃ kple vɔ vaseɖe ƒe blaatɔ̃, bena woasubɔ le Mawu ƒe agbadɔ la me, eye woatsɔ agba la,\nƒe xexlẽme le ame akpe enyi alafa atɔ blanyi.\nMose na wòfiã amesiame ƒe dɔ kple agba, si wòatsɔ lae, abe alesi Yehowa ɖe se ene: eye wotia wo xlẽ, abe alesi Yehowa ɖe se na Mose ene.\n4 Mose 4:1\n4 Mose 4:2\n4 Mose 4:3\n4 Mose 4:4\n4 Mose 4:5\n4 Mose 4:6\n4 Mose 4:7\n4 Mose 4:8\n4 Mose 4:9\n4 Mose 4:10\n4 Mose 4:11\n4 Mose 4:12\n4 Mose 4:13\n4 Mose 4:14\n4 Mose 4:16\n4 Mose 4:17\n4 Mose 4:18\n4 Mose 4:19\n4 Mose 4:20\n4 Mose 4:21\n4 Mose 4:22\n4 Mose 4:23\n4 Mose 4:24\n4 Mose 4:25\n4 Mose 4:26\n4 Mose 4:27\n4 Mose 4:28\n4 Mose 4:29\n4 Mose 4:30\n4 Mose 4:31\n4 Mose 4:32\n4 Mose 4:33\n4 Mose 4:34\n4 Mose 4:35\n4 Mose 4:36\n4 Mose 4:37\n4 Mose 4:38\n4 Mose 4:39\n4 Mose 4:40\n4 Mose 4:41\n4 Mose 4:42\n4 Mose 4:43\n4 Mose 4:44\n4 Mose 4:45\n4 Mose 4:46\n4 Mose 4:47\n4 Mose 4:48\n4 Mose 4:49